Hairspray - Wikipedia, entziklopedia askea.\nHairspray musikal generoko komedia erromantiko bat da, 2007an Ameriketako Estatu Batuetan estreinatua. 2002an Broadwayn ekoitzitako izen bereko musikalean oinarritua dago. Era berean, 1988an John Watersek zuzenduriko Hairspray pelikularen egokitzapena ere bada. Ingenious Media eta Zadan / Meron Productionsek sortutako anglo-estatubatuar produkzioa da. Adam Shankmanek zuzendua eta koreografiatua, izen handiko aktoreek parte hartzen dute: John Travolta, Michelle Pfeiffer, Christopher Walken, Amanda Bynes, James Marsden, Queen Latifah, Brittany Snow, Zac Efron, Elijah Kelley, Allison Janney, Nikki Blonsky. 1962ko Baltimoren (Maryland) girotua dago filma, Tracy Turnbland pertsonaiaren ibilbidea kontatzen du, arraza segregazioari aurre eginez telebista ikuskizun bateko dantzari bihurtu nahi duen nerabea.\nkomedia erromantikoa, musika-filma, teen film (en) eta film dramatikoa\nToronto eta Hamilton\nElijah Kelley (en)\n[[Kategoria:Elijah Kelley (en) antzeztutako filmak]]\nNeil Meron (en)\n[[Kategoria:Neil Meron (en) ekoitzitako filmak]]\nAmber Von Tussle (en) , Seaweed (en) , Penny Pingleton (en) , Corny Collins (en) , Link Larkin (en) , Wilbur Turnblad (en) , Edna Turnblad (en) eta Tracy Turnblad (en)\nFilma 2004an hasi zen garatzen, eta Dixonek Meehan eta O'Donnellek egindako gidoiaren lehen zirriborroa berregin zuen. 2005ean Shankmanek filma zuzentzeko proposamena onartu zuen. Marc Shaiman eta Scott Wittmanek Broadwayko musikalean erabilitako soinu bandarekin lan egiten hasi ziren, lau abesti berri idaztearekin batera. Filma Toronton, Ontarion, Hamiltonen eta Torontoko Showline Studios-en errodatu zen, abesti eta soinu banden grabaketa saioak Los Angelesen, Kalifornian, egin zirelarik.\nHairspray 2007ko uztailaren 13an estreinatu zen Mann Village Antzokian eta 2007ko uztailaren 20an kaleratu zen AEBetan. Filmak arrakasta izugarria izan zuen kritikari zein salmentari dagokionez. Asteburuan estreinatutako musikal filmen salmenta errekorra hautsi zuen, 2008an Mamma Mia! filmak gainditu zuen arte (eta, gerora, High School Musical 3 filmak). Hairspray AEBko historiako film musikalik ospetsuenen artean bederatzigarrena bilakatu zen, Grease, Chicago edota Mamma Mia! filmen atzetik. Gaur egun, azken hamarkadako AEBko film musikal arrakastatsuenetarikoa da, diru irabazi zein kritikaren aldetik. Formatu desberdinetan eskuragarri, Hairspray Region 1 2007ko azaroaren 20an jarri zen etxeetako bideo zintetan ikusgai, 2010eko otsailean kable bidezko telebistan estreinatzeko asmotan, USA Networkek eskubideak erosi ostean. Hala ere, filma atzera bota ostean, 2010eko uztailaren 24an estreinatu zen Bravo katearekin batera, eta 2011an ABC hasi zen emisioa igortzen.\n3 Ikuskizun musikalak\n4.1 Aurreprodukzioa eta kastinga\n4.2 Argazki zuzendaritza\n4.3 Shankmanen inspirazio iturria\n5.2 Etxeetako Harrera\n6 Ezeztatutako sekuela\n1962an, Tracy Turnblad Baltimoren bizi den gainpisua duen batxilergoko ikaslea da. Bere ikaskide Penny Pingletonekin batera, Tracy-k The Corny Collins Show, tokiko telebistako nerabeen dantza ikuskizuna ikusten du maiz.\nShowean agertzen diren nerabeak Tracy eta Penny-ren eskolan ikasten dute, horien artean Amber von Tussle eta bere mutil-lagunak, ikuskizuneko dantzari nagusiak.\nAmberren amak, Velmak, WYZTk kontrolatzen du, Amberren parte hartzea bermatuz. Collins eta ikuskizuneko gainerako dantzariak zuriak dira, eta Velmak haur afroamerikarren haurren parte hartzea hilabetean behin soilik baimentzen du, "Black Day" egunean, Motormouth Maybellek R&B disko jartzailearekin.\nEgun batean, ikuskizuneko dantzarietako baten faltan, ordezkoa bilatzeko audizioak antolatzen dira. Tracy audizioetara aurkezten da, baina, Velmak, gehiegizko pisu duela esanez eta integrazioaren aldeko aldarriak egitea egotzita kaleratu egiten du. Tracy zigortu egiten dute eskolara ez joateagatik, eta Black Day-ko gazteak zigor gelan entseatzen ikusten ditu. Tracy Seaweeden lagun egiten da, ikasleen artean dantzari onena eta Motormouth Maybelle-ren semea, eta hainbat dantza mugimendu irakasten dizkio Tracy-ri. Tracyk zigor gelatik alde egiten duenean nahigabe Linkekin estropezu egin eta berarekin amesten hasten da. Record hop batean, Tracy-k Collins-en arreta erakartzen du eta ikuskizunean parte hartzera gonbidatzen du.\nTracy Corny-ren artista ezagunenetako bat bihurtzen da, Amber-ek urteroko "Miss Teenage Hairspray" irabazteko dituen aukerak kolokan jarriz, Link-ekin duen harremana zalantzan jartzeaz gain. Pinky jaunak iradokitzen du Tracyk bere Hefty Hideaway boutikeko bozeramailea izan behar duela. Tracyk Edna bere ama agorafobikoa konbentzitzen du bere agente gisa jardun dezan.\nTracyek Seawedd aurkezten dio Pennyri eta biak daude zauriturik. Geroago, Tracy eta Link atxilotuak direnean, Seawed-ek neskak eta Link gonbidatzen ditu bera eta bere arreba Little Inezekin batera Maybellen dendan egingo den jaira. Ednak Tracy aurkitzen du bertan eta etxera eramaten saiatzen da, baina Maybellek konbentzitu egiten du bertan geratzeko. Festan, Velma-k "Black Day"a bertan behera utzi duela jakinarazten du Maybelle-k, eta Tracy-k iradokitzen du integrazioaren aldeko martxa bat antolatzeko. Edna Wilbur bere senarraren dendara itzultzen da, baina Velma lehenago iristen da eta hura seduzitzen saiatzen da. Wilburri leialtasun eza leporatu ondoren, Ednak Tracyri ikuskizunean agertzea debekatzen dio. Iritzia aldatzen du Wilburrekin berriz adiskidetzen denean.\nBiharamun goizean, Tracy etxetik irten eta protestarekin bat egiten du. Manifestazioan borroka pizten da eta Tracyk Pingletons-en etxera ihes egiten du, bere burua bertan ezkutatuz. Hala eta guztiz ere, Pennyren ama, Prudence-k, Tracyren desagerpena jakinarazten dio poliziari. Wilbur, Seaweed eta bere lagunek lagunduta, Tracyk eta Pennyk ihes egitea lortuko dute. Link Tracyren etxera doa bere bila, berataz maiteminduta dagoela jakitearekin batera. Seaweed eta Penny ere elkar maite dutela ohartuko dira ihesaldian.\nVelmak poliziak jartzen ditu WYZTren inguruan Tracy bertan sartzea saihesteko. Gidoian ere moldaketak egiten ditu, Amberren garaipena ziurtatuz. Penny Edna-rekin batera iristen da eszenatokira, Wilbur, Seaweed eta Black Day-ko haurrek Tracy estudioan sartzen laguntzen duten bitartean. Linkek Amberrengandik ihes egiten du Tracy-rekin dantzatzeko; eta, geroago, Seaweeden arreba txikia, Little Inez, agertokian dantza dezan bultzatzen du.\nAmberrek koroa berreskuratzeko saiakerek kale egiten dute. Little Inezek irabazten du dantzaldia azken orduko babes olatu baten ondorioz, The Corny Collins Show arrakastaz integratuz. The Corny Collins Show ospakizun bat bihurtzen da Tracy eta Link musukatzen diren bitartean.\nNikki Blonsky, Tracy Edna Turnbladen rolean: Gainpisua duen neska alaia, dantzaren jarraitzaile sutsua.\nJohn Travolta, Edna Turnbladen paperean: Tracyren ama eta garbiketa negozioaren jabea, agorafobikoa eta bere gainpisuaz lotsatzen dena.\nMichelle Pfeiffer Velma Von Tussleren paperean: WYZT estazioko managerra arrazista eta lodofobikoa..\nChristopher Walken, Wilbur Turnbladen rolean: Tracyren aita, "Hardy-Har Hut" jolas dendako jabe jatorra.\nAmanda Bynes Penny Lou Pingletoen paperean: Tracyren lagunik onena. Seaweedekin maitemintzen den neska, bere amabitxi (Prudy Pingleton) erlijioso, arrazistaren mugen gainetik.\nQueen Latifah Maybelle "Motormouth" Stubbsen paperean: Baltimorreko rhythm and blues radio DJa, "Negro Day" on The Corny Collins Show ko aurkezlea. Maybelle North Avenueko disketxeko jabea ere bada.\nJames Marsden Corny Collinsen paperean The Corny Collins Show ko aurkezlea.\nBrittany Snow Amber Von Tussleren paperean: Velmaren ahizpa eta ikuskizuneko emakumezko dantzari nagusia. Amber Tracyren etsaia bihurtzen da Tracy Amberren "Miss Teenage Hairspray" irabazteko aukerak zapuzten dituenean, bere mutilagun Linkekin duen harremana arrisku larrian jartzearekin batera.\nZac Efron, Link Larkinen rolean: Amberren mutilaguna eta The Corny Collins Showko gizonezko dantzari nagusia. Hein batean pertsonaia Elvis Presleyn oinarritua dagon.\nElijah Kelley Seaweed, J. Stubben roleanː Maybellen semea, Tracyri dantza mugimenduak irakasten dizkion dantzaria eta Tracyren lagun Pennytaz maitemintzen dena.\nAllison Janney, Prudence "Prudy" Pingletonen rolean: Pennyren ama.\nPaul Dooley: Harriman F. Spritzer,\nJayne Eastwood: Miss Wimsey, Tracyren geografiako irakaslea.\nJerry Stiller: Mr. Pinky, Mr. Pinky's Hefty Hideaway arropa dendako jabea.\nTaylor Parks: Little Inez Stubbs, Maybellen alaba, Seaweeden arreba.\nGeorge King: Mr. Flak, Amber, Link et Tracyren historia irakaslea.\nCurtis Holbrook: Brad\nHayley Podschun: Tammy\nPhillip Spaeth: Fender\nCassie Silva: Brenda\nNick Baga: Sketch\nSarah Jayne Jensen: Shelley\nKelly Fletcher: Lou Ann\nSpencer Liff: Mikey\nLaura Edwards: Vicky\nTabitha Lupien: Becky\nCorey Gorewicz: Bix\nJoshua Feldman: Jesse\nBecca Sweitzer: Darla\nEverett Smith: Paulie\nTiffany Engen: Noreen\nBrooke Engen: Doreen\nAurreprodukzioa eta kastingaAldatu\nHairspray milioi dolarreko aurrekontuarekin ekoitzi zen. David Rubin-en zuzendaritzapean, Atlanta, New York, eta Chicago-n pertsona ezezagunen kasting-ak egin ziren. Hogeita hamar hautagai baino gehiago entzun ondoren,Nikki Blonsky, Great Neck-eko goi mailako ikaslea, Tracy protagonista izateko aukeratu zuten. Nikki Blonsky-k 18 urte zituen Tracy Turnblad-en rola jokatu zuenean New Yorken. Ez zuen aurreko esperientzia profesionalik antzeztu edo abesten.\nHairsprayko argumentuan dantzak eta koreografiak pisu handia zutela ohartu zen Shankman, eta horregatik lau koreografo laguntzaile kontratatu zituen eta aktore zein 150 dantzariak bi hilabetetan zehar dantza entseguetan izan zituen.\nPlatotik kanpo egindako errodaiak batez ere Toronton eta Hamiltonen gauzatu ziren 2006ko irailaren 5etik abenduaren 8ra bitartean. Hairspray filma Baltimoren (Maryland) kokatua dago ehuneko ehunean eta 1988ko film orginala bertan errodatu zen. 2007ko bertsio hau aldiz Torontora lekualdatu zen bertan zuten ekipoak hobeto betetzen zituelako musikal baten beharrizan teknikoak. Hasierako eszena da benetazko Baltimoren grabatua dagoen bakarra.\nFilmaren gehiengoan Torontoko Showline Studiosen errodatu zen. Kaleko eszena gehienak Dunda Street West eta Roncesvalles Avenue arteko bidegurutzean errodatu ziren. Torontoko Lord Lannsdowne eskola publikoa erabili zuten insitutoko kanpo eszena guztietan eta baita barnealdeko batzuetan. Eraberean, Hamiltoneko Queen Victoria eskola zaharra erabili zuten barnealdeko eszena gehienetan. Queen Victoriako eszenak azaroaren 22tik abenduaren 2ra bitartean errodatu ziren; izan ere, eskola botatzeko plana zegoen grabaketa bukatzean.\nEdnaren pertsonaia haragiztatu duten gainerako gizonezkoak baino argalagoa den Travoltak, kamara aurreko itxura lodi hori izateko makillaje ordu asko igaro zituen grabatzen hasi aurretik. Ednaren dantza estiloa Walt Disneyk 1940an ekoiztutako Fantasia filmeko Dancer of the Hours eszena animatuan oinarritua dago, hippo dantzari estiloan. Tony Garnerrek diseinatu zuen lodi jantzia material sintetikoetatik eratorrian, silikonan oinarritaua batik bat. Era berean jantziak Travoltaren bizarra estaltzen zuen, egunetik egunera aldatzen zen bizarraren arazoa ekidinez.\nShankmanen inspirazio iturriaAldatu\nShankmanen lanak hainbat inspirazio iturri izan zituen, bukaerako emaitzan eragina izan zutenak:\nFilmaren lehenengo eszena (irekiera planoa): Baltimoreko aireko planoa apurka apurka lurzorura jaisten doana lainoen artetik West Side Story eta The Sound of Music filmen irekiera planoen arteko nahasketa bat da. Tracyren plano osoa ikusi aurretik bere ezkerreko zein eskuineko besoen plano indibidualak ikusten ditugu.1932 Rain filmean Sadie Thompson (Joan Crawford) pertsonaia ere horrelaxe aurkezten zaigu.\nTracy erdigune duten hainbat eszena Barbara Streisanden Funny Girl film musikalean oinarritzen dira.\n"Without Love" kanta abestean Linkek Tracyren argazki bati abesten dio, agertu eta berarekin batera abesten hasten dena. The Broadway Melody of 198 musikalak inspiratua da eszena, Judy Garland gazteak Clark Gable aktorearen argazkiari "You Made Me Love You" abesten dionean.\n"You Can't Stope the Beat" abestian Pennyk soinean daraman soinekoa logelako kortinekin egina dago. Hau The Sound Of Music i egindako omenaldia da, zeinetan Mariak kortinak erabiltzen dituen jolas jantziak egiteko.\nHairspray 3121 zinematan estreinatu zen Ipar Amerikan 2007ko uztailaren 20an, inoiz film musikal batek izandako estreinaldirik zabalena. Filmak 27,5 milioi dolar irabazi zituen estreinaldi astean, hirugarren postua eskuratuz, I Now Pronouce You Chuck and Larry eta Harry Potter and the Order of the Phoenix en atzetik. Horrela Hairspray-k Broadwayko musikal batean oinarrituriko filmik arrakastatsuenaren rekorra eskuratu zuen, gerora Mamma Mia! k hautsiko zuena, estreinaldi astean 27,8 milioi dolar irabazita.\nHairspray DVD eta HD Blu - ray Disc formatuetan eskuragarri egon zen 20007 azaroaren 20tik aurrera. DVD bi bertsio argitaratu ziren: disko bakarreko bertsioa eta bi diskoko "Shake and Shimmy" edizioa. Bi diskoko edizioko extretan bi audio komentario, ekoizpen dokumentala, ezabatutako eszenak, dantza ikastaroetako grabakaetak eta Hairsprayren lehenengo bertsioko grabaketako irudiak topa ditzakegu. Blu-ray bertsoia DVD bertsio zabaleko eskaintza berdintsuarekin argiratu zen eta 2008an DVDko HD bertsioa argitaratzeko asmoa egon bazen ere, New Line Cinemak ezereztatu egin zuen eskaintza.\nHairsprayren arrakasta ekonomikoa zela eta, New Line Cinemak John Watersi eskatu zion filmaren sekuela idazteko. Waters zuzendari eta koreografoa izan zen Adam Shankmanekin elkartu zen proiektua garatzeko, eta Marc Shaiman eta Scott Wittman konpositoreak filmeko ikuskizun musikalak konposatzeko ardura hartuko zuten. Istorioa 60ko hamarkadaren bukaeran egongo litzateke kokatua, musikaren eta inbasio Britainiarraren garaian hain zuzen, Vietnameko Guda eta mugimendu Hippia oinarri harturik. Kasting ofizialerako deialdirik aurkeztu ez zenez, New Linek esan zuen Hairspray originaleko pertsonaien zati handi bat mantentzeko esperantza zuela. Dena dela, John Travoltak publikoki jakinarazi zuen ez zuela sekuelan parte hartuko. Sekuela 2010eko uztaila erdialderako aurkeztuko zuen Warner Brosek, New Line Cinemaren jabea izanik. Hala ere, 2010eko ekainean Shankmanek prentsa britainiarrari adierazi zion Hairspray2: White Lipstick-en garapena etenda zegoela. Shakmanek ere gehitu zuen ez dela sekuelarik egongo.\n↑ (Ingelesez) «HAIRSPRAY | British Board of Film Classification» www.bbfc.co.uk Noiz kontsultatua: 2018-03-04.\n↑ (Ingelesez) Goodman, Dean. «High School Musical tops box office | Reuters» U.S. Noiz kontsultatua: 2018-03-05.\n↑ (Ingelesez) «Musical Movies at the Box Office - Box Office Mojo» www.boxofficemojo.com Noiz kontsultatua: 2018-03-05.\n↑ Playbill News: STAGE TO SCREENS: Menken & Schwartz Are "Enchanted"; Plus Bosco, Chenoweth, "Hairspray". 2007-11-20 Noiz kontsultatua: 2018-03-05.\n↑ Fantasy Moguls Original Content: WEEKLY TRACKING: 'Chuck & Larry' likely 2nd to 'Potter' w/$35M+; 'Hairspray' w/widest opening in modern history for a musical, but is New Line opening too wide?. 2007-08-24 Noiz kontsultatua: 2018-03-05.\n↑ (Ingelesez) «Mamma Mia! (2008) - Box Office Mojo» www.boxofficemojo.com Noiz kontsultatua: 2018-03-05.\n↑ (Ingelesez) «'Chuck & Larry' Can't Stop 'Hairspray' Sheen - Box Office Mojo» www.boxofficemojo.com Noiz kontsultatua: 2018-03-05.\n↑ Playbill News: John Waters to Pen Sequel to "Hairspray" Movie Musical. 2008-07-25 Noiz kontsultatua: 2018-03-05.


Bermeoko Udal Liburutegiak eta Udalaren Euskera Sailak antolatutako Irakurleen Txokoan literaturan interesa duten pertsonak elkartu eta euskaraz idatzitako liburu baten gainean hitz egiten dute\nAntzerki Tailerrak berriro irekiko ditu ateak ikasturte osorako eta bertan parte hartu nahi duten pertsonek Berhaz bulegoan eman beharko dute izena\nBermeon, 2019ko irailaren 17an.- Irakurleen Txokoak eta Antzerki Tailerrak laster emango diote ikasturteari hasiera. Honela, Bermeoko Udal Liburutegiak eta Udalaren Euskera Sailak antolatzen duten Irakurleen Txokoa urriaren 17an hasiko da eta Antzerki Tailerra, aldiz, 2019ko urritik 2020ko ekainera bitartean egingo da. Lehenbizikoan izena emateko azken eguna urriaren 16a izango da eta bigarrenean parte hartu nahi duenak irailaren 30era arte izango du.\nIrakurleen txokoan, hilean behin, literaturan interesa duten pertsonak biltzen dira eta euskaraz idatzitako liburu bati buruz hitz egiten dute. Horretarako, Arrate Egaña idazlearen laguntza izaten du taldeak eta partaide bakoitzak liburu horri buruzko iritzia azaltzen du. Taldea hilabete bakoitzeko hirugarren ostegunean elkartzen da (18:30etik 20:00etara). 2011n hasitako ekimen honetan parte hartzea doakoa da eta Udal Liburutegian eman behar da izena. Interesatuek bertara hurbildu, izena eman eta hurrengo hilabeterako liburua jaso besterik ez dute egin behar. Gainera, hileroko dinamikaz gain, idazle batekin solasaldia ere egingo da idazleen lana lehen eskutik ezagutzeko.\nGuztira, aurten, 8 liburu irakurriko dira eta euskal ekoizpenez gain, literatura unibertsala ere jorratuko da. Hori bai, denak izango dira euskaraz idatzitakoak edota euskarara ekarritakoak. Ekimen honen helburuak dira irakurzaletasuna sustatzea, euskaraz idazten duten idazleak eta euskarara itzulita dauden nazioarteko autoreen lana ezagutzera ematea, talde egonkorra lortzea, guztiok gustura egotea, eta partaideen eta dinamizatzaileen arteko konfiantza giroa sortzea. Lehenbiziko saioak Chimamanda Ngozi Adichie idazlearen ‘Guztiok izan behar genuke feminista’ lana izango du protagonista.\nAntzerki Tailerrak, berriz, segida emango dio iazko lanari eta Jon Ander Urresti aktoreak gidatuko duen tailerra, 19:00etatik 21:00etara egingo da Bermeoko Kultura Etxean. 2019ko urrian hasi eta 2020ko ekainean bukatuko da kurtsoa. Ekimen honetan izena emateko epea irailaren 30ean bukatuko da.\nTailerrean, besteak beste, honakoak landuko dira: gorputz eta ahots adierazpena, pertsonaiak, erritmoa, inprobisazioa eta testuak. Hori guztia ariketen bidez egingo da eta landutako kontzeptuak eszenan praktikan jarri nahi dira.\nAntzerki Tailerraren helburua da kultura alorreko euskarazko sorkuntza lanari bidea ematea. Tailerrean, antzerkigintzan interesa duten eta komunikazio gaitasunak landu nahi dituzten 16 urtetik gorako pertsona guztiek parte hartu ahal izango dute. Ekimen honetan 115 euroko matrikula ordaindu beharko da eta izena emateko Berhaz bulegotik pasa beharko da.\nDomeka honetan ospatuko da Bermeoko XVI. Herri Lasterketa\nBermeoko Gabonetako Erakusleihoen Txapelketaren irabazleek euren sariak jaso dituzte\nBermeoko Udalak karpa bat jarriko du 2020rako aurrekontuaren gaineko prozesu parte hartzailea ahalik eta gehien zabaltzeko\nBermeon domekan egingo da Erregeen desfilea\nBermeoko Udalak 2020rako aurrekontuen gaineko prozesu parte hartzailea abiarazi du\nDanok Bat, Danok Batera San Silbestre 2019 lasterketa solidarioa abenduaren 29an izango da\nBermeoko auzo alkateek kargua hartu dute gaur goizean\nHerritarren bizi-kalitatea hobetzeko, Bermeo ekonomikoki berraktibatzeko eta bermeotarron nortasuna balioan jartzeko aurrekontua onartu da 2020rako


Aldundiak Gipuzkoan barne turismoa sustatzeko kanpaina abiarazi du - Artzape\n“Gipuzkoa Passport” izango du ardatz aurtengo udako kanpaina turistikoak. Gipuzkoako Foru Aldundiak abiarazitako ekimen honen helburua da Gipuzkoako erakargarritasun turistikoei balioa ematea, barne turismoa sortzea eta Covid-19ak eragindako krisiaren aurrean jarduera dinamizatzea. Imanol Lasa Sustapen Ekonomikoko, Turismoko eta Landa Inguruneko diputatuaren hitzetan, “uda ezohiko honetan, pasaporteak Gipuzkoak eskaintzen dituen plan guztiak egitera eta esperientziak bizitzera gonbidatzen ditu herritarrak”.\nEkainaren 25etik aurrera, pasaportea Gipuzkoa osoko Turismo Bulegoetan egongo da eskuragarri. Guztira, 15.000 ale inprimatu dituzte eta bertan, eskualdeko turismoko eragileen laguntzarekin egindako 50 plan agertzen dira, eskualdeko bost plan.\nLurraldeko 32 turismo bulegoetako harremanetarako informazioa eskaintzen da eta norberaren hamar plan gustukoenak prestatzeko atala ere badago. Horrez gain, pasaporteak zigiluak jartzeko gune bat du. Zigilu horiek Gipuzkoako saltokietan, ostalaritza lokaletan eta museoetan eskuratuko dira. Gainera, kanpainarekin batera, Gipuzkoa Turismoko sare sozialen bidez –Instagram, @gipuzkoaturismoa; Facebook, Gipuzkoa Turismoa; eta Twitter, Gipuzkoaturismo– bi argazki eta kontakizun lehiaketa egingo dira.\nKanpainak urriaren hasierara arte iraungo du. Bitarte horretan, berritasunak izango dira: zozketak, sariak eta pasaportea osatzen dutenentzako aitorpenak. Hori guztia sare sozialetan garatuko da, baita www.gipuzkoaturismoa.eus webgune berriaren bidez ere.\n0 kilometro filosofia oinarri hartuta, Aldundiak Gipuzkoan barne kontsumoa handitzea ekarriko duen tokiko turismoa sortu nahi du. Lasak azaldu duenez, “gure etxean bidaiari izateko momentua da, inoiz baino gehiago. Tokiko konpromisoari, konfiantzari eta kontsumoari heldu behar diegu, alor honetan ere, zigor handia jasotzen ari diren sektore hauei aurrera ateratzen laguntzeko: ez bakarrik turismoari, baita ostalaritzari, merkataritzari edo lehen sektoreari ere. Guztion artean laguntzeko momentua da, bakoitzak dituen aukeretatik abiatuta”.


EROSKIk 52 frankizia inauguratu zituen 2020an — TUlankide MONDRAGON\nEROSKIk 52 frankizia inauguratu zituen 2020an\n7,8 milioi euro baino gehiago inbertitu ditu, eta 312 lanpostu sorrarazi. Horrela, 530 denda baino gehiagok osatzen dute EROSKIren frankizien sarea.\nEROSKIk 52 frankizia inauguratu ditu 2020an. Guztira, 7,8 milioi euro inbertitu ditu, eta 312 lanpostu sorrarazi. Hedapen horren bitartez eta denda propioen sarea eraldatzeko ekimenaren bitartez, bultzada indartsua hartu du EROSKIren belaunaldi berriko dendak ezaugarritzen dituen Zurekin eredu komertzialak.\nAutonomia erkidego hauetan egin ditu kooperatibak inaugurazio gehienak: Katalunia (9), Madril (8), Andaluzia (7), Balearrak (6), Nafarroa (5), Galizia (4) eta EAE eta Valentzia hiruna irekierarekin. Horien ondotik datoz, Aragoi, Gaztela eta Leon eta Errioxa bina irekierarekin eta, azkenik, Kantabria eta Gaztela-Mantxa frankizia hartzaile banarekin.\nEROSKIk aurreko urteetako irekieren erritmoari eusten dio, eta, sei urte honetan, 340 inaugurazio egin ditu; hortaz, gaur egun, frankizia erako 500 supermerkatu baino gehiago ditu. Hala, jarraitzen du frankizien sarea hedatzen, fokua lurralde hauetan ipinia duelarik datozen urteetarako: Andaluzia, Madril, Gaztela-Mantxa, Extremadura eta Levante. 2021eko ekitaldian, kooperatibaren asmoa da 70 bat frankizia baino gehiago inauguratzea.\nEROSKIk supermerkatu formatu bat baino gehiago eskaintzen dizkie hartzaileei, eta egokituta dago negozioa ezarri nahi duten lekuko biztanleriara. "Oso garrantzitsua da haztea, baina are garrantzitsuagoa sare osasuntsua eta sendoa izatea; horregatik, oso zorrotzak gara frankizia bihur litezkeen kokalekuak eta soslaiak hautatzeko orduan. EROSKIren frankiziek ezaugarri jakinak dituzte: hurbil-hurbilekoak dira, 150-400 metro koadro inguru dituzte, denda dagoen eskualdeko produktuak salgai jartzen dituzte, freskoen eta elikagaien sail handia izaten dute eta hurbileko eta konfiantzazko arreta ematen dute", esan du EROSKIren Frankizia Saileko zuzendariak, Enrique Martinezek.\nRapid erako dendak zerbitzuguneetan\nEROSKIren frankizia erako formatu komertzialetan dagoen azken berrikuntza Rapid da, 2017an inauguratua. Komenentziako autozerbitzu bat da, ordutegi zabala duena, hamabost ordu egunero zabalik (08:00-23:00), urteko 365 egunetan eta 150 metro koadro dituena. Metro koadroko dagoen eskaintza komertzialik zabalena dauka, 3.600 erreferentzia baino gehiagorekin. Horrela, kontsumitzailearen 800 bat premia estaltzen ditu. Rapid frankizien sarea guztira 28 dendak osatzen dute, eta zerbitzuguneetan, hondartza aldean, unibertsitatean eta hirigunean daude kokatuta. Sarearen hedatzeko datozen planetan, honako lurralde hauek sartuko dira: Madril, Levanteko kostaldea, Andaluzia, Balear uharteak, EAE, Nafarroa eta Errioxa.


«Ez da izango agur triste bat» - Irutxuloko Hitza : Irutxuloko Hitza\nAgus Rodriguez, Rekaldeko jabea, tabernaren leiho ondoan eserita. (Argazkia: Nerea Lizarralde)\nParte Zaharreko Rekalde taberna itxiko du abenduaren 30ean. Eraikuntza enpresa batek erosi egin du Aldamar kaleko eraikina, eta bota egingo ditu bizilagunak. Agus Rodriguezek (Donostia, 1972) argi dauka berea ez dela gertaera isolatu bat. Grosen aurkitu du aurrera egiteko modua: Txofre plaza inguruan taberna berria irekiko du.\nNola bizitzen ari zara Rekalderen azken hilabetea?\nDramatismorik gabe bizi nahi dut. Hotzean pentsatuta, oso etapa zoragarri bat ixtera goaz. Ixten dugunean ez dakit negar egingo dudan, baietz suposatzen dut, baina barre ere egingo dut. Eta atzera begiratzen dudanean, poza sentitzen dut.\nIreki zenuenean, nolako taberna amesten zenuen?\nDuela urte batzuk esango bazenit Rekalde horrelakoa izango zela, ez nuen sinistuko. Auzoan eta Donostian lortu dugun erreferentzialtasuna izugarria iruditzen zait, eta batez ere giroa. Giro lasaia dago. Jendea etor daiteke bakarrik, bilerak egitera, lagunekin egotera, lagunak egitera… Kontziente naiz hemen jarri direla hainbat proiekturen haziak. Rekalde mitifikatu gabe, noski, baina horrelako espazioen beharra agerikoa da.\nNik askotan pentsatu dut barratik ikusten ditudan gauzetan: mahai batean Groseko asanblada feministako kideak, beste mahai batean amona kuadrilla bat, beste batean langile batzuk. Gainera, gizarteari ekarpen bat egiten dion jende asko biltzen da hemen: auzoaren alde lan egiten dutenak, zaintzan lan egiten dutenak… Auzoarentzako aterpe bat egin dugu. Gizarte mugimendu gehienak hemen bildu dira, eta berez ez dago horretarako azpiegitura berezirik. Bilerak egitea posible da giroa lasaia delako. Lortu dugu jende desberdina biltzea leku berean eta guztiak eroso sentitzea. Batez ere Espainiatik datozenean, hona sartzen direnean, hasieran arraro sentitzen dira, baina tratua ona denean lasaitu egiten dira.\nNi herriko taberna batetik nentorren, eta banekien ez nuela eredu hori nahi. Argi nuen kultur jarduerak antolatuko nituela, auzoan integratu nahi nuela… Espazio konpartitu bat izatea nahi nuen, jendeak sentitzea hemen bazuela leku bat gauzak egiteko. Hasieran, ez nizkion baldintzak ikusten tabernari, baina denborarekin ikusi dut baietz. Ez nekien nola lortu hau guztia, baina azkenean lortu dut. Azpimarratu nahi dut jendearen ekarpena. Nire meritua agian da ez dakidala ezetz esaten [barrez]. Batek baino gehiagok esaten dit, «etxekalte! Ogitartekoak saltzen egon beharrean…». Eta lankideek ere esaten didate, «Agus, baina larunbata da, nola egingo duzu hitzaldi bat, jendea etorriko da afaltzera». Eta nire ustez, horrek ematen dio izaera tabernari. Ogitartekoak eta tragoak edozein egunetan saltzen dira. Gainera, zorte handia izan dut. Donostiara etorri diren aktibista asko Rekaldetik pasa dira. Ni naiz Mahoma eta mendia bezala. Ezin dut hitzaldira joan, baina gero hitzaldikoa Rekaldera etortzen da [barrez].\nLehengo Rekalde ere leku berezia izan zen.\n62 urteko historia dauka. Taberna mitikoa zen. Duintasunez xarma hori mantendu dugu. Bere garaian kultur sortzaileen eremua zen. Zumeta eta Laboa biltzen ziren hemen, besteak beste. Rekalde hemen geratuko da, eta hau ixten denean desagertuko da.\nZer gertatu da Parte Zaharrean?\nArriskuan daude gure harremanetarako espazioak. Komertzioak eta tabernak historikoki topaguneak izan dira, auzorako kohesio guneak izan dira. Orain, ordea, business center bihurtu dira. Jendea ere ohitu da azkar kontsumitzera. Giza harremanei dagokionez oso larria da gertatzen ari dena. Jendea azeleratuta etortzen da tabernara, eta nik beti esaten diet, «Kaixo, aupa! Egun on!».\nNola jakin zenuen Rekalde itxi beharko zenuela?\nIazko abenduan jakin nuen Altuna y Uria eraikuntza enpresak Aldamar kaleko 32. zenbakia erosi zuela. Handik bi egunera Jokin Errasti eta beste pertsona batzuk ikusi nuen gure fatxadari begira. Hurrengo egunetan hasi nintzen jende trajeduna ikusten Aldamar kalean, eraikinak begiratzen. Geroago jakin nuen gure eraikinaren jabeen ordezkariarekin bildu zirela, eta esan zutela: «Hau, hori eta izkinakoa erosi ditut». Azkenean lortu nuen zer gertatzen ari zen jakitea: alokairu kontratua ez zidaten berrituko, jabeak eraikina saltzeko erabaki irmoa zuela. Azkeneko eskaintza izan zen 2019ko maiatza arte egon gintezkeela.\nNolako irakurketa egin duzu?\nPraktikan egin dutena da kontratua ez berritu. Gu ez gara horrelako egoera bat sufritu duten lehenengoak. Hau ez da gertaera isolatu bat. Balio badu itxierak zenbait pertsonak begiak irekitzeko, ba, gaitzerdi. Ni hemen biziko banintz oso kezkatuta egongo nintzateke.\nGurea larria bada ere, guk badaukagu beste alternatiba bat. Benetako drama da etxe gabe uzten ari direnak. Edo 90 urteko bizilagun batek auzoa utzi beharra. Batzuk aberastearren besteok ordaintzen dugun prezioa da. Argi dago badirela pertsona batzuk ondare handia daukatenak. Interesgarria izango zen jakitea zergatik duten hori guztia. Frankismoaren ondorioa? Hausnarketa hori egin dut. Batzuek pentsa dezakete: jabeak libreki erabaki dezake nori saldu eraikina, guk ez dugu eskubiderik horren inguruan. Baina arazoa da zein erabilera emango zaion. Pentsio baten kasuan, bertako bat botako dute turista batzuk etortzeko. Gure kasuan, auzoarentzako topagune bat. Milaka arrazoirengatik, etorriko denak ez dio horrelakorik ekarriko. Gizarte kapitalista batean bizi gara, eta jabeek erabakitzen dute, baina ondorioak larriak dira.\nNik banekien hau gerta zitekeela, baina uste dut testuinguru honetan gertatzea ez dela kasualitatea. Etxebizitzen erabilera aldatzen ari da, beraz, hemen, nahi badute, jar dezakete Zara erraldoi bat. Guk zerbitzu batzuk eskaintzen dizkiogu auzoari, gure funtzio soziala betetzen dugu. Eraikinaren jabeek, ordea, soilik helburu ekonomikoak dituzte. Taberna hau negozio bat da, baina zabaltzen diogu auzoari. Etorriko dena etorriko da beste helburu batekin ahalik eta azkarren berreskuratu nahiko du jarritako dirua.\nNola erreakzionatu zenuen?\nGeroztik, fase guztiak pasa ditut. Aukera txikiena bazegoen, hemen jarraitu nahi nuen. Baina pentsatu nuen, apartamentu turistikoak egiten badituzte, Rekalde bezalako proiektu batek ez du zentzurik hemen. Eta gutxienez bi urterako utzi beharko nuen Rekalde. Azkenean, ni mugitu gabe, aukerak iritsi zaizkit. Argi nuen ez nuela erosiko, ez nuela izugarrizko alokairu bat ordainduko. Eta Rekaldetik kilometro bateko radioan nahi nuen.\nEta, azkenean, Grosen.\nGroseko aukera hau iritsi zitzaidan. Egian ere izan nuen aukera bat, baina ni ez naiz Egiakoa, eta parakaidista sentsazio hori ez nuen gustuko. Grosera itzultzea iruditzen zait naturalagoa. Txofre plazatik gertu dago. Gainera, ni han inguruan jaio nintzen. Lokal honek nik bilatzen nituen ezaugarriak ditu: auzora bueltatzea, lokala eta sukaldea handiagoa izatea, eta instalakuntza hobeak izatea. Zer falta da? Xarma. Denborarekin lortuko dugu.\nGure erronka izango da sortzaileei eta aktibista sozialeei konspiratzeko eta atseden hartzeko gune bat ematea.\nGros ere asko aldatzen ari da.\nGu izango gara beste erresistentzia gune bat, bestelako eredu baten alde egiten dutenen aliatua. Gros beach inguruan ohiko saltokiak ixten ari dira eta taberna bilakatzen ari dira. Gu goazen gunean badago auzo giro hori. Gure ekarpena egingo da auzo izaera mantentzearen alde lan egitea.\nZein izen jarriko diozu?\nBeste izen bat izango du. Rekalderi keinuren bat egingo diogu, noski. Baina beste ukitu bat emango diogu. Asmoa dugu sansebastianak baino lehenago irekitzeko. Energiaz eta ilusioz beteta gaude proiektu berria hasteko. Konbentzituta nago proiektu berri honek ibilbide polita izango duela.\nNolakoa izango da Rekalderen agurra?\nSumatzen dut bizilagun askorengan tristura handia, kontziente direlako gu joateak zer ekarriko duen. Parte Zaharrean plan bat egitea zaila da, eta beste auzoetako jende askok ere utzi diote etortzeari. Jendea pozten da beste zerbait egongo delako, hau ez delako hemen bukatuko. Lortzen badugu hemen sortu dugun energia auzogintzara bideratzea, izugarria izango da. Taberna bat baino gehiago izateko bokazioarekin jarraituko dugu.\nAbenduaren 30ean egingo agur festa. Gustatuko litzaidake hemen gertatu diren gauzen collage bat izatea. Ondo pasatzea izango da helburua. Sortzaile pila bat etorri dira festan parte hartzeko prest daudela esatera. Ez da izango agur triste bat.


Buletin informatiboak Archives - Boligrafo gorria\nHasiera » Buletin informatiboak\nPrimavera Sound jaialdiko kronikak Boligrafo Gorrian\nEuropa osoko musika zaletuentzat erreferentzia bihurtu da Bartzelonako Primavera Sound jaialdia. 2001ean hartu zuen gaur egungo formatua eta beraz, 10. edizioa izango da aurtengoa. Urteurren hori kontuan hartuta, blog honen ohiko egileak zerbait berezia egitea pentsatu zuen, fitxaketa bat, indiejendeak hainbeste maite dituen taldeen kontzertuak luma zorrotzez kronikatzeko. Gogorrak izan dira negoziazioak, momenturen batean etsitzeko zorian egon dira bi aldeak, baina azkenean, Monopolyko...\nJendeak gelditu egiten ninduen kalean: “Aizak Gorka, zer gertatzen duk hire blogarekin?” eta “Ez duk ba pentsatuko gehiago ez idaztea, ezta?” eta “Jarraitu egin behar duk, eutsi, animo!” (azken horrek esaldia bota bitartean besoak astintzen zituen, aurrerantz makurtuta, nola ematen zaizkion animoak ziklistari). Ba ez, Boligrafo Gorria ez da hil. Tinta berria injektatu behar nion, ez besterik. Eta hemen dago Boligrafo Gorri berria, akatsez betetako testuak...


Vitoria-Gasteizko Udalaren web-orria - Erdi Aroko Hiriguneko Enpresa Zentroa - Ingurumen kudeaketa\nErdi Aroko Hiriguneko Enpresa Zentroa - Ingurumen kudeaketa\nErdi Aroko Hiriguneko udal enpresa zentroak Ekoscan ziurtagiria du 2015. urtetik, zeina IHOBE S.A. ingurumen sozietate publikoak(Beste leiho batean irekiko da) ematen baitie ingurumen-kudeaketako sistema ezarri eta Ekoscan®araua betetzen duten enpresa eta erakundeei.\nArau horri jarraituz ziurtatzen diren enpresek erronka hau hartzen dute beren gain:\nIngurumen hobekuntzako emaitzen lorpena sistematizatzea urtez urte.\nAplikatzekoa den ingurumen legeria beteko dela ziurtatzea ziurtagiria lortu eta gehienez 3 urteko epean. Bigarren fasea gainditzen duten erakundeek Ekoscan Plus ziurtagiria lortzen dute.\nZiurtapen erakundeek urtero egiten dituzte auditoretzak, eta ziurtagiriek ere urtebete irauten dute, ingurumen hobekuntzak egiteko baldintzapean baitaude.\nZiurtagiri horiek lortzeak erakusten du Enpleguaren eta Garapen Ekonomiko Iraunkorraren Sai-lak ingurumen hobekuntza kudeaketa estrategiaren barruan sartzeko konpromisoa duela, eta hazkunde jasangarria herritarrei eta gizarteari oro har transmititu nahi eta behar dien kulturatzat jotzen duela.\nErdi Aroko Hiriguneko Enpresa Zentroko Ekoscan ziurtagiria\n2017ko Ingurumen konpromisoa\nIngurumen jardunbide egokien eskuliburua Erdi Aroko Hiriguneko Enpresa zentroko enpresentzat .\nEusko Jaurlaritzako ETE-ei Laguntzeii buruzko informazio-jardunaldi birtualak


Gomendatutako bisitak - Inguruak\nData libreak - Erreserbak\nARGIBIDE / ERRESERBAK\nOteiza Museoa, Artetako Museo Etnografikoa, Errege Bardeako Natur Parkea...\nOteiza Museoa espazio monografiko bat da, eskultore eta artistaren bilduma pertsonala jasotzen duena. Oteizaren (Orio, 1908 – Donostia, 2003) bilduma horrek 1.690 eskultura eta Klarion Laborategian sartutako lan esperimentaleko 2.000 pieza ditu, marrazki eta collage sorta zabal batekin batera. Museoa Altzuza herrian dago, Nafarroan, landa inguru batean, Iruñetik 9 kilometrora, eta erakusgai du artistaren obraren aukera adierazgarri bat, hau da, bere Propósito Experimental lanaz 1957ko Sao Pauloko Bienaleko Sari Nagusia eskuraturik nazioarteko panoraman agertu eta XX. mendeko eskulturaren sortzaile handienetakoa izandako haren lanen aukera adierazgarri bat. Oteiza Museoa Francisco Javier Sáenz de Oiza arkitektoaren obra bat da; honek hormigoi gorrixkaz eginiko kubo handi bat proiektatu du, espazio oteitzarraren metafora baten antzera, Jorge Oteizak 1975az geroztik izan zuen etxebizitza ere bertan bilduz.\nArtetako Museo Etnografikoa\nGaika antolatuta dauden bertako bilduma aberatsek forja, zur eta buztinezko tresna anitz aurkeztuko dizkigute, besteak beste: josteko makinak, lanabesak, jostailuak eta antzinako Nafarroako Erresumako txanpon sorta bat. Horiei esker lanbideak, jolasak, jantziak eta ohiko bizimoduei buruzko kontu guztiak ezagutuko ditugu. Halaber, museoan erakusten dira bere sortzaile eta egungo zuzendari José Ulibarrena Arellano\nPerdon mendiko begiratokia\nBabestutako eremua: Unesco erakundeak Gizadiaren Ondare izendatu zuen Donejakue bidea, hain zuzen ere, Europako Kultura Ibilbide.\n770 metroko altueran dago begiratoki natural hori, eta ikuspegi bikaina dago bertan: iparraldera, hiriburua eta Pirinioetako mendiak; eta hegoaldera, zereal-soroak eta historiaz beteriko Erdi Aroko herriak. Donejakue bidea osatzeko asmotan Iruñetik heldu diren erromesek ezinbestez igaro behar dute handik Gares herrira joateko.\nBegiratokian ingurua azaltzen duen mahai bat dago, Bideari eskainitako multzo eskultoriko berezi eta iradokitzailearen ondoan; horren izenburua "Haizearen bideak eta izarrenak bat egiten duten lekua". Haize bizia ibiltzen da askotan; horregatik, Nafarroako lehen haize-parkea jarri zen Erreniega mendian.\nHona hemen Euskal Herriko beste argazki batzuk. Agertzen diren ordenan:\nPlaza del Castillo Iruñean, Pasai Donibane (©Leo Adriaenssens), Hondarribia (©Leo Adriaenssens), Urederra (©Leo Adriaenssens), Andre Mari Zuriko Plaza Gasteizen , Pasai Donibane (©Leo Adriaenssens), Olite (©Leo Adriaenssens), Cripta del Monasterio de Leire (© Leo Adriaenssens), Deba (© Leo Adriaenssens), Xabier Gaztelua (© Leo Adriaenssens), Hondarribia (© Leo Adriaenssens), Donostiko kontxa , Iranzuko Monasterioa (© Leo Adriaenssens), Donostiko portua , Guggenheim museoa.


Kultura – Egizu elkartea\nETA AISIALDIA BIZI!\nZER ANTOLATZEN DUGU?\nEuskaltegiekin adostutako jarduerak izaten dira, herriko euskaltzale guztiei ere zabaltzen dizkiegunak. Ipuin-kontaketak edota umore-saioak, magia-ikuskizun zein diaporamak antolatzen ditugu euskara ikasten ari direnek ere euskaraz gozatu dezaten. Laburbira film laburren Euskal Herriko zirkuitoa Getxora ekartzen dugu urtero, non zuzendariren batekin solasaldia egiten saiatzen garen.\nAstelehenero esperientziadun lagun talde bat biltzen gara egurra lantzeko Algortako Aldai Patronatuan. 2015ean hasi ginen eta hasiberria zein aditua bazara lekua izango duzu gure taldean. Egurra lantzeko tresnak eta lehenengo egur zatia, elkarteak jarriko ditu. Irakaslea 8 egunetan/klaseetan etorriko da gurera, azarotik-ekainera arte. Animatuz gero, jarri gurekin harreanetan.\nEuskal plaza-dantzak ikasteko eta elkarrekin euskaraz gozatzeko lotzen gara hilean birritan ostegunetan Aldai Patronatuan. Interesa baduzu esaiguzu!\nBizi, sentitu, gozatu eta adierazi nahi dugulako ipintzen ari gara martxan antzerki tailer hau, Amesten, Bilgune Feminista eta Kitzikan elkarteko kideekin batera. Eider Sainz de la Maza aktoreak gidatutako taldea da gurea, adin, genero eta egoera askotariko lagunez osatua, denak hasiberriak eta esperientzia gabeak, lotsak eta ate atzean utzita murgilduko gara…\nKULTURA JARDUEREN GALERIA\nKULTUR JARDUEREN BERRIAK\naniztasuna, bizilagunak, irteerak, kultura, Sailkatu gabea\nAitziber Amas2022-06-30T11:03:58+02:002022-06-21|aniztasuna, bizilagunak, irteerak, kultura, Sailkatu gabea|\nBizilagunak Getxo udako proposamenarekin gatoz oraingoan. Aurten ere, hainbat tokitako mito eta kondairak partekatu ditugu mendi-ibilbide batean, Nerbioi ur-jauziara joango gara uztailaren 10ean. Jarduerak 2 €-ko kostu sinbolikoa du pertsona bakoitzeko, baina izena eman behar duzue, izen-emate formularioaren bidez, labur.eus/mendira22, Autobusean 55 lagunentzako lakua dago,plaza baino interesdun gehiago baldin badago, plaza horiek zozketatuko ditugu. Zozketa egin ostean [...]\nagenda, aniztasuna, bizilagunak, egizu, kultur jarduerak, kultura, tailerrak\nrozio2022-05-09T11:27:38+02:002022-05-09|agenda, aniztasuna, bizilagunak, egizu, kultur jarduerak, kultura, tailerrak|\nOraingoan gonbidapen berezi batekin gatozkizue, Egizun kultura aniztasuna lantzeko konpromisoa dugu, euskara zabaltzearekin batera herriko aniztasunera hurbildu nahi izaten dugu, hurbileko harremanen bidez zubiak eraiki, aurreiritziak ezabatzen lagundu, gurea partekatu eta egunerokoan hurbil ez daukagunarengana gerturatu. Getxoko Bizilagunak ekimenak horretarako aukera ederra ematen digu, oraingoan esparrua zabaldu dugu eta herriko [...]\nrozio2022-05-12T14:53:46+02:002022-05-03|agenda, berbalagunok, egizu, gurasolaguna, gurasolagunak, irteerak, kultur jarduerak, kultura|\nEuskal Herriko Berbalagunon jaia antolatzen hasi gara, beraz, gorde ekainaren 5a agendan, Hendaiara baikoaz aurten! Heldu eta umeentzako moduko planak izango dira egunean zehar, bisita gidatuak, jolasak, dantzak eta [...]\nrozio2022-03-16T11:09:09+01:002022-03-15|agenda, aktibazioa, hitzaldiak, kultur jarduerak, kultura|\nOndo ezagutzen dugu Korrika? Euskaltzaleok batzen gaituen ekimen erraldoia nortzuek sortu zuten galdetuko baligute, zer erantzungo genuke? Uribe Kostan sustraitzen den lasterketa kolektiboaren nondik norakoak ezagutu nahi? Bi mahai-ingururen bitartez [...]\nGazte sortzaileen topaketa, bazatoz?\ngarazi2021-11-08T10:05:05+01:002021-11-05|agenda, egizu, kultur jarduerak, kultura, literatura, Literatura & Sorkuntza|\nGazte Sortzaileen Topaketara animatuko zara? 12-20 urte bitarteko gazteentzat sormen espazioak hitzak oinarri hartuta antolatzeko, azaroaren 16an topaketa ireki bat egingo dugu. Garazi Basterretxea izango dugu tailer honetan bidelari. Itzal-antzerkia, [...]\nZERBAIT ANTOLATU NAHI BADUZU, LASAI BOTA ZURE PROPOSAMENA!


105 positibo izan dira azken orduetan Hego Euskal Herrian - Zarautz - Zarauzkohitza.eus\n105 positibo izan dira azken orduetan Hego Euskal Herrian\nNerea Uranga 2021-10-03 14:52\nGuztira, 4.547 test egin dituzte Araban, Bizkaian, Gipuzkoan eta Nafarroan, eta horietatik 105ek eman dute positibo; horrenbestez, gaur-gaurkoz positibotasun tasa %2,3koa da.\nEusko Jaurlaritzak eta Nafarroako Gobernuak koronabirusaren inguruan ateratako datuen azken txostenen arabera, 4.547 test diagnostiko egin zituzten atzo Araban, Bizkaian, Gipuzkoan eta Nafarroan. Eta denera, 105 positibo atzeman zituzten atzo lau lurraldeetan; herenegun baino, hamahiru kasu gehiago. Positibotasun tasa ere igo egin da %2,3ra –Nafarroan positibotasuna %3,8koa da, eta %2koa beste hiru lurraldeetan–.\nLurraldeen arabera, bederatzi kasu positibo zenbatu zituzten atzo Araban, 28 Bizkaian, 30 Gipuzkoan, 33 Nafarroan, eta bost beste lurralde batzuetakoak. Herenegungo datuekin alderatuta, Bizkaian ez beste lurralde guztietan kasu positibo gehiago atzeman zituzten atzo.\nOspitaleen egoerari dagokionez, COVID-19aren ondorioz hamahiru pertsona ospitaleratu zituzten atzo Osakidetzaren menpeko erietxeetan, COVID-19a duten 39 gaixo daude Arabako, Bizkaiko eta Gipuzkoako ZIUetan. Nafarroan, berriz, 31 pertsona daude ospitaleratuta COVID-19arekin gaixotuta, eta horietatik zazpi ZIUetan.


thinking Fadurak testuinguru berrira egokitutako ibilbidearekin jarraitzen du - Thinking Fadura\nArgitaratuta 2021/01/27 2021/05/11 Thinking Fadura\nKoronabirusak eragindako osasun alertaren egungo egoerak izugarrizko eragina izan du gure ingurunean, eta, horrela, gure eguneroko egiteko moduak aldatu eta gure berehalako planak bizkortu edo atzeratu ditu. thinking Fadura proiektua ez dago errealitate horretatik kanpo; pandemiak, konfinamendu-asteek, deseskaladako eta gaur egungo segurtasun-neurriek edo COVID-19tik eratorritako osasun- eta ekonomia-larrialdiari aurre egiteko udal-inbertsioak birbideratzeko beharrak 2020an Fadurako kirol-parkea eta instalazioak berritzeko aurreikusitako plangintza aldatu dute.\nNahiz eta planak aldatu, jarduerek aurrera jarraituko dute, urtearen azken hiruhilekoan zehar garrantzi handiko zenbait ekintza abian jarriko baitira; esate baterako, pilotalekuen egitura indartzea edo parke osorako segurtasun- eta konektibitate-proiektua. Aurreikusitako ekintza horiei 2020an jada gauzatu diren beste batzuk gehitu behar dizkiegu; hala nola, Fadurako lurzoruaren kalitatearen azterketa, parkeko aire zabaleko zonetan egin beharreko jarduerak argi eta garbi definitzen lagunduko duena; parte hartzeko prozesua, eraikin nagusiko ikasketa-eremua ekonomia zirkularraren eta altzarien ekodiseinuaren arabera berrantolatzeko; eta barne-izaerako lan bat, OGP Euskadik proiektu pilotu gisa hautatua, herri administrazioen barne egituran herritarren parte-hartzearen inpaktua ebaluatzeko.\nBestalde, hilabete hauetan zehar, eta egungo testuingurua kontuan hartuta, Fadura berriz diseinatzeko proiektuak lehenesteaz gain, proiektu horietako batzuk berriz definitu dira, eta proiektu berriak abian jartzeko beharra ikusi da, tartean honako hauek:\nGaragardotegia proiektu soziala. 2021eko ekitaldian zehar, Garagardotegiaren eraikin berriaren lanak abian jarriko dira; beraz, unea iritsi da ekipamendu horrek etorkizuneko eguneroko jarduera ordenatzeko. Bertan, udalerriko pertsonak eta kirola, ekonomia, kultura, ekintzailetza eta berrikuntzarekin loturiko erakundeak hartuko dira.\nFadurako eraikin nagusiko ikasketa-eremuko Eko-altzarien fabrikazioa. Proiektu honi esker, banaketa berri bat egingo da aipatu espazioan, eko-altzarien elementu berriekin, era horretan, parte hartzeko prozesuan aurkeztutako erronkei erantzuna eta irtenbidea emateko.\nFadurako kirol-parkean, ondo dakigunez, ibai-eremuak daude, eta egiteko dauden jarduera asko baldintzatzen dituzte horiek. Jarduerak abian jartzeko, URAk, uraren euskal agentziak, aldeko irizpena eman behar du nahitaez. Irizpen hori lortzeko behar den denbora dela-eta, jarduera horiek beranduago hasten dira. Beraz, egoera horretan, eta denborak arintzeko helburuarekin, jardueren aurreko alderdiak aurreratu dira, URAk irizpena amaitzen duenean prest izateko.\nGainera, thinking Fadura prozesuan gauzatu beharreko proiektu batzuen barne-izaera dela-eta, kudeaketa Getxo Kirolaken esku utzi da. Modu horretan, abian jarri beharreko proiektuen kopurua murriztu egin da, taula honetan ikus daitekeen moduan.\nZein da proiektuak gauzatzeko sekuentzia?\nUrtean behin, Getxo Kirolakek berrikusi eta lehenetsi egiten ditu kirol-parke berriari eta bertako instalazioei forma emango dioten proiektuak; horretarako, Lehenespen Metodologia erabiltzen du, eta proiektuen jatorria, helburuak, iraunkortasuna eta bideragarritasuna izaten ditu kontuan. Leheneste horren ondorioz, hurrengo ekitaldian abian jarriko diren proiektuen zerrenda egiten da. Proiektu bakoitzak lau urratseko sekuentzia bat jarraitu behar du:\nZeintzuk izango dira Faduran hurrena egingo diren jarduerak?\nArtikulu honen hasieran aipatu moduan, osasun-krisia dela-eta proiektuen plangintza berriro definitu behar izan da, kirol-parkea eta instalazioak berriro diseinatzeko. Testuinguru horretan, Getxo Kirolakek 2020ko martxoan egindako hasierako lehenespenari helduko dio 2021ean, kirol-parke berriaren aurreproiektuan deskribaturiko jarduerak gauzatzeko. Horrela, jarraian agertzen diren jarduerak aktibatuko dira. Aipatzekoa da jarduera horietako batzuk aurtengo urtea amaitu aurretik jarri ahal izango direla martxan.\nGaragardotegirako eraikinean lanak Eraikuntza-lana\nFrontoien egitura sendotzeko obra Eraikuntza-lana\nSegurtasuna eta konektibitatea Azpiegitura digitala eta kudeaketa\nGaragardotegirako proiektu soziala Laborategia edo herritarrekin kontrastatzea\nAtletismoko errekta berria Atletismoko eta errugbiko harmailak Laborategia edo herritarrekin kontrastatzea\nFutbol zelaiko Klubaren etxolaren erabakia Laborategia edo herritarrekin kontrastatzea\nDatozen hilabeteetan, lantaldeak (laborategiak) osatuko dira Getxo Kirolakeko langileekin eta instalazioen erabiltzaile gisa beren esperientziaren berri eman nahi izan duten herritarrekin, Fadurako parkea parke ireki, osasungarri, inklusibo, berritzaile eta iraunkor egingo duten proiektuei forma zehatza emate aldera.\nLantalde horietan parte hartu nahi baduzu, mezu bat bidal diezagukezu thinkingfadura@getxo.eus helbidera.\nParke hau Getxoko herritarrekin eraikitzeko parkea da. Zure lankidetza funtsezkoa da Faduraren etorkizunerako. Aurrera jarraitzen dugu!\n⟵Ekonomia zirkularrean oinarritutako lankidetza-diseinua Fadurara iritsi da\nFadurak ekonomia zirkularraren printzipiotan oinarritutako altzariak estreinatuko ditu⟶


Autoen salmentak % 21 jaitsiko dira urte amaieran Euskadin – Ekonomiaren KZ\nAurtengo ekitaldia txarra izan da automobilgintzarako, eta kontzesionario ez daude egoera onean.\nANDONI BEITIA /2020-09-18/ Automobilen salmentek Euskal Herrian, Estatuan eta Europan izan duten bilakaera funtsezkoa da euskal industria-sektorearentzat; izan ere, automobilgintzaren sektorea Euskadiko lehen industria da, eta aberastasun-sortzaile handiena BPGari egindako ekarpenean, eta badirudi udal batzuk ahaztu egiten direla. Hori dela eta, kontzesionarioek 2020. urterako EAEn autoen salmentek % 21eko beherakada izatea eta Nafarroan % 27koa izatea ez da albiste ona, baina jaitsiera Espainiako Estatuarentzat aurreikusitakoa baino txikiagoa izango da, Faconauto sektoreko enpresa-erakundearen arabera.\nEuskal kontzesionarioen ustez, egiten ari diren ahalegin komertzialarekin eta Renove Planaren eskutik gaur egun dauden eskaintza onekin hilabete hauetan salmenten beherakada hobetzea lor daiteke.\nFaconauto kontzesionarioen patronalaren arabera, ibilgailu berrien matrikulazioak % 21,3 jaitsiko dira Euskadin urtea ixtean, eta 31.274 unitatetan geratuko dira, 2019an baino ia 8.500 gutxiago, 2012tik lehen aldiz salmentak murriztu zirenean. Datorren 2021ari begira, Faconautoren aurreikuspenak baikorragoak dira; izan ere, matrikulazioak berriz ere haziko direla uste du, eta % 14,8ko igoera izango dela esan du, baina igoera horrek ez ditu galdutako salmenta guztiak berreskuratuko pandemiaren ondorioz izandako geldialdiaren ondorioz.\nNafarroaren kasuan, ibilgailu berrien matrikulazioak % 27 egingo du behera aurtengo ekitaldian, eta 8.358 unitate batuko ditu, Faconautok aurkeztutako MSIren datuen arabera. Datorren urteari begira, EAEn bezala, kontzesionarioen aurreikuspenen arabera, autoen salmentek gora egingo dute apur bat, eta Nafarroako Foru Erkidegoan % 19 igo daitezke, EAEn baino lau puntu gehiago.\nIzan ere, automobilaren sektorea testuinguru zailean dago, bide bikoitzetik. Lehenik eta behin, pandemiari lotutako krisi ekonomikoagatik eta, bigarrenik, auto elektrikoaren bidean dagoen trantsizio-faseagatik. Horrek zalantzak sortzen ditu erosleengan, eta erosketa-erabakiak atzeratzea nahiago dute, ia 15 urteko bizi-zikloa duen produktu batentzat zer etorkizun espero den ikusi arte.\nEAEn 106 enpresa daude, 6.500 langile dituztenak\nEAEko automobilen kontzesionarioek lehen mailako sektore ekonomikoa osatzen dute: 106 enpresa daude EAEn, urtean 1.762 milioi euro fakturatzen dituzte eta 6.500 langile inguru dituzte; Nafarroan 44 enpresa daude, eta 539 milioi euro eta 1.600 langile mugitzen dituzte.\nKolektibo hori azken urteetako ekitaldi kaltegarrienetako bati aurre egiten ari zaio, eta, hain zuzen ere, lehen hiruhilekoa -% 0,56ko errentagarritasun negatiboarekin amaitu zen, Ganvamen arabera, eta, sektorean aitortzen dutenez, datozen urteetan negozio-eredua nabarmen aldatzeko prestatzen ari da.\nAtzo, automobilgintzaren sektoreko estrategia digitalari buruzko LIN3S digitalizazioan aditua den euskal konpainiak antolatutako jardunaldi telematiko batean, Coches.net Internet bidezko ibilgailuen salmentaren lehen atariko hizlarietako batek, Manuel Sanchezek, gogorarazi zuen, KPMG bezalako sektoreari buruzko azken txostenen arabera, “2025ean automobilen salmenta-puntuen erdia egongo dela”. “Estrategia digital argirik ez duena merkatutik kanporatuko dute”. Lourdes Moreno Gaursa euskal kontzesionarioko ordezkariak aitortu zuen hori, eta “gure bezeroak gertu izatearen” garrantzia azpimarratu zuen. LIN3S RBSko zuzendari Valter Barbioren ustez, “Krisitik ateratzeko, gure bezeroa jarri behar da guztiaren erdigunean, ez gure produktua, ez gure zerbitzuak, bezeroak izan behar du fokua”.\nSektoreak beharrezko eraldaketa digitalari ekiten dion bitartean, epe laburrean kontzesionarioek negozioa eta autoak fabrikatzen dituen industria berreskuratzearen alde egiten dute, Euskal Autonomia Erkidegoaren kasuan positiboa izaten ari den Renove Planaren arrakastarekin.\nFaconautok Renove Planaren lehen balantzea egin du Estatu mailan, eta ekainaren 15ean martxan jarri zenetik 110.000 operazio egin dituztela gogorarazi du; beraz, urte amaierarako 210.000 baino gehiago izatea espero dute.\nHala eta guztiz ere, kontzesionarioen arabera, 2020an auto salmentek % 32ko beherakada izango dute Espainiako merkatuan, pandemiaren eraginez.\n← ITPk 194 pertsonako enplegu-erregulazioko espedientea aurreikusten du Zamudioko lantegian\nGestampek Zamudion bi enpresa itxiko dituela eta 230 langile kaleratuko dituela iragarri du →


Hondakinen bilketa selektiboaren datuen historikoa sistema mistoa martxan jarri zenetik - - Maxixatzen.eus\nHondakinen bilketa selektiboaren datuen historikoa sistema mistoa martxan jarri zenetik\nAzkoitiko EH Bildu 2016-04-20 16:46\nHondakinen bilketaren inguruko datuak jaso berri ditugu Urola Erdiko Mankomunitatearen eskutik. Datu hauek oso urruti daude 2013ko uztailean udalbatza osoak, PSE izan ezik, adostutako printzipioekin. Bertan, hondakinak sailkatzea derrigorra dela, bildutakoaren kalitatea bermatuko dela, errefusari ateak itxiko zaizkiola eta sailkatze maila % 70ekoa izango dela eta bi urteren epean %80-85era helduko ginela adostu genuen.\n2014ko uztailean martxan jarritako sistemak azkar eman zituen emaitzak. Ez zen denon gustukoa izan sistema hura, jabetzen gara, baina Azkoitian eman zen parte-hartze prozesu handienetako baten ondorioz adostutako sistema izan zela eta emaitzak eman zituela ere esan beharra dago. Galdeketa ere egin genuen azkoitiarrek sistema hura egokitzat jotzen zuten ezagutzeko eta irten ziren emaitzak ere irakurri genituen, eta horretan ari ginen lanean. Legealdi aldaketarekin trantsizio egoera batean sartu ginen, edukiontzi grisak itzuli ziren Azkoitira sailkapen tasak izugarri jaitsi zirelarik. Gaur egungo datuek diotenez, beste zenbait daturen artean, Azkoitiko ontzi arinen edukiontzietan jasotzen den guztia errefusa bezala galtzen da eta edukiontzi grisetan hondakin guztiak nahastuta dituen zabor poltsa ugari azaltzen da.\nOraindik ez dakigu Javier Zubizarretaren udal gobernuak zein sistema ezarriko duen etorkizunean hondakinak biltzeko eta bide batez 2013an sinatutakoa betetzeko. Noraezean dabiltzan edo erraustegiaren beharra justifikatu nahian dabiltzan galdetzen diogu alkateari. Guk garbi daukagu bai ingurumenarentzat, bai gure osasunarentzat eta baita gure poltsikoentzat ere, hondakinen bilketa selektiboa dela onena eta bide horretan lanean hasteko eskatzen diogu udal gobernuari.\nHondakinen mahaia lehenbailehen deitzeko eta bide batez beste taldeekin adostasunak bilatzeko eskatzen diogu Javier Zubizarretari, hondakinen arazoa denon arazoa baita.


Desagertze Matxinada ordaindutako aktibista talde bat: Martin Vrijland\nFiled in Desagertzeko Matxinada, BERRIAK ANALISIAK\tby Martin Vrijland\t8 urrian 2019\t• 1 Iruzkina\nAizu, ez duzu esan beharrik komunikabideen eta joko politikoen bidez pokik egin duen inori. Desagertzeen Matxinadaren protestak, inolako lizentziarik eman gabe, komunikabideen kameraren tripulazioak ongi garaitu dira eta atxiloketak kamera ikuskizuna baino ez dira. Literalki hippie itxura duen jende mordoa da, dirua irabazteko gai dena beren bizitzan lehenengo aldiz karpa bat jartzeko eta zertaz ari diren.\nBroadcaster PowNed-ek ere kreditu batzuk irabazi ditzake, argi eta garbi erakusten badute gazteek ere ez dakitela CO2 karbono dioxidoaren laburdura dela. maiz egiten den froga hemen gunean ikusi dute horrelako manifestazioak, istiluak eta atxiloketak barne, erabat zuzendaritzapean daudela eta PowNed-ek berak jipoitu dituela. Baina eztarrian kanal gerriko bat (eta, beraz, 'eskuineko' Thierry Baudet irudia) erreportaria aktibatzen baduzu, aktibistak biktimaren rolera bultzatzen dituzu eta historiak erakutsi du biktimaren egoera ematen duzun guztia aldaezintasun egoera jasoko duela.\nIgandean 10 Apirilaren 2016 lagunekin Hagara joan nintzen Pegidako manifestaziora begirada pertsonal bat egitera eta ikusitako hedabideek irudikatutako irudia errealitatearekin bat zetorren ikusteko. Laster konturatu ginen hau ez dela guztiz horrela. Geure begiekin ikusi genuen horrelako manifestazioa komunikabideek erabat jipoitu zutela eta manifestazioa eta aurkako manifestazioa, atxiloketak barne, erabat girotuta daudela.\nEguna ondo hasi zen, arratsaldean 1 erdi inguruan kafe bat hartu genuenean eta Spui plazaren parean zegoen hesiaren atzetik filmatzen hasi nintzen. Berehala bi agente etorri ziren gure NAN txartela eskatzera. Izan ere, aktibatutakoa hori benetan egiten dutela ohartarazi zuten. Presoen polizia kopurua oso handia izan zen manifestarien taldearekin alderatuta. Kalkulatzen dut 500 agenteak egon direla 50 protestetan. Hedabide nagusietan agertzen diren mezuekin kontrastean, hau da 100 manifestazioak ziren. Hori gerta liteke, 1 inguruko protestarien inguruan 1 kazetari, argazkilari edo kamerazaleen inguruan ibili baitzen. Ikuskizun tristea izan zen benetan. Aukerarik ez da nabarmentzen. Gauza bera Antifaren kontrako manifestazio deritzo.\nManifestazioaren aurretik ere, atxiloketa faltsua egiteko saiakera bat egin zen, MEk aktibista profesionala 'urdina' aurkeztu duelako Frank van der Linde atxilotu. Hori aldez aurretik adostuta zegoela zirudien, kamera eta argazkilari guztiek momentua zehazki zekitelako eta argazkiak ateratzeko prest zeuden. Ez da zertan Frankek bere burua aktibista profesionala deitzen, egia esan entsegu-ekintza bezala baitzegoen. Hala ere, ez da hain profesionala oraingoan komunikabide alternatiboak kontuan hartu izana. Zer izan da? Van der Linde ez zen batere harrapatu furgonetaren atzean, baina minutuz ari zen hizketan kamerei aurrean "oso oldarkor" eraman zuten jaunekin. Pukas! (ikusi bideoaren irudiak artikuluaren behealdean)\nManifestazioak berak antolatutako ikuskizun baten elementu guztiak ere izan zituen. Polizia helikoptero batek burutu zuen ekintza. Powned kameragilearekin batera zegoen: wierdo motetara eta zuzendaria bakarrik hurbildu zen rubia. Horrez gain, NOS, Telegraaf, West mendebaldeko talde bat zenuen eta ezin duzu hain txarto imajinatu. Komunikazio herrialde osoak zer egin behar du horrelako minutuko manifestazioarekin? Erantzuna dagoeneko asmatu daiteke. Badirudi arrakasta handia lortzen ari dela populazio taldeak elkarren aurka piztuz. Ezer ez da egia. Erabakia kontratatutako estrak baino ez ziren, desagertze matxinadan ikusten ari garen moduan. Ez, ez dut ikusi kontratazioa egiaztatzen duen ordainketa-egiaztagiria, baina enpresa oso koloretsua baino ez zen eskuineko Pegida taldeak eskuineko pankartak eta seinaleak eskuetan eskuratzea, orduan sakatu zuen. kamera jartzea. Eguneroko kamera eta planoen inguruan bira egin zen. Eta PowNedek, noski, begirada zoragarri guztiak elkarrizketatu zituen.\nMomentu jakin batean PowNed-ek egindako elkarrizketa entzuten ari nintzen ile gorria zuen andre batekin. Geroago galdetu zitzaienean, konturatu zen auzoan bizi zela eta bere bloga zuela, eta polizien arteko elkarrizketa batean zerbait ikasi zuela. Pegidako protestarien aurkako erasoak egiteko prest agertu ziren Burgerking-en 25 kontra-protestari kopuru bat zegoela. Ikusi beheko bideoa. Bide batez, atzeko planoko zarata entzuten baduzu, hitzaldi ikusgarriak ematen ari direla dirudi. 4 pertsona baino ez ziren, Edwin Wagensveld Pegida Herbehereetako maisua eta bakoitzak ohar bat ozenki irakurtzen zuten pertsona batzuk.\nManifestazioaren aurretik oinez ibiltzea eta ile gorriko andreak aipatutako Burgerking begiratzea erabaki nuen. Eta bai, hor zeuden: Antifaren aurkako protestariak. Protestante-estras deitzen diet, ekintza bat zen guztia delako. Jokatutako erasoaldian zehar, talde honetako kide askok sekulako irribarrea jarri zioten aurpegian, eta bertatik jolasten ari zirela ohartu zitekeen. Bistakoa zen Antifa klub osoa Burgerking hartan kokatu zutela atxiloketak eszenatokian jartzeko. Zeren zergatik mantendu talde bat Burgerking-en, Pegidako manifestazioa gainditu eta gero Burgerking-etik talde osoen aurrean utzi eta 2 segundoen barruan atxilotu? Seguru asko, hori baino lehen egin zenuen hori? Besterik gabe, beraien ekintzarako prest zeuden. Atxiloketak kameraren aurrean ikuskizuna baino ez ziren. Bustituta berriro!\nOso interesgarria izan zen manifestazioa ikustea ME-k erabat enkapsulatuta hirian barrena ibili zen eta nola lelo bera ez zen kantatu "AZC kanpoan!"Hemen ere argi zegoen hirian zehar ibilaldi hau ikuskizuna baino ez zela; Burgerking-eko traste txikia antolatzeko xedea kamerako tripulatzaile eta argazkilarientzako. Antifa komunikabideetan salatutako 54 atxiloketak gehiegizkoak izan ziren. Gainera, ez ziren benetako manifestazioak. Atxiloketaren ostean 2 jokatu zuten ofizial berberek zabaldu zuten Burgerking-eko atea. Burgerking-en zenbat extras zeuden gutxi gorabehera esan daiteke. Bide batez, Burgerking-en ez zegoen inolako langileik, beraz, espazioa okertu egin zen.\nHagako manifestaziora bisitearen arrazoia zera izan da, zeure begiekin esperimentatzea nola antolatzen diren manifestazio horiek eta nola funtzionatzen duten konkretuki. in 2013 dut behatu manifestazio guztiak erabat aurre egin direla. Orain argi dago ondorio hau zuzena dela.\nBerriro erakustea pentsatzen ari bazara, jakin guztia estatuaren kontrolpean dagoela. Bai, eta poliziaren kamera presente dagoen argazkia (ikus argazki serieko autobus zuria) autobusaren inguruan dozenaka kamera ditu eta, gainera, dena filmatzen duten bi kamera biratzaile ikusgarriak, eta ziur aski dagoeneko aurpegia daukazu erregistratuta. hurbileko eremua. Beraz, 100%-rekin ziurtasunarekin esan dezakegu manifestazioak antolatzen ari direla. Dena poliziaren estatuak kontrolatzen du. Beraz, benetan uste al dugu ez dagoela inongo erakunderik mundu osoan desagertze matxinada manifestazio horien atzean? Jakina dago antolaketa horren atzean! Eskuinetik George Soros-ek finantzatu duela esaten den ezkerreko indarraren eremua da (ikus hemen), baina azkenean ezker eta eskuin talde elitista berak antolatuta daude eta marka eskuinean piztu egingo da (ikus Artikulu hau azalpen zehatza lortzeko), beraz, munduko gobernuarentzako bide orria "klima aldaketarekin" inplementatu daiteke aitzakia garrantzitsu gisa. Truman Show!\nIturria lotura zerrendak: nu.nl, notalotofpeopleknowthat.wordpress.com\nGizonkortasun falta eta Europako lider politiko gutxien\nHauteskunde-eztabaidaren xaboia udal barrutian hauteskundeetan: Thierry Baudet eta beste eragile batzuk lurrunetan\nHoliday planak Aruba, Bonaire, Curaçao? AEBetakoak ABC uharteek hasitako gerra prestatzeko prestatu zen\nLarunbatean larunbatean protesta protesta egiteko protesta egiteko protestak:\nTags: Amsterdam, manifestazioak, Desagertze matxinada, ezaugarri, egiaztatu, gefinancier, George, protesta, Soros, hiri, wereld\n9 urria 2019 16-n: 30\nSly femme Halsemak asko ikasi du antzokiko armairuan. ikus Parool gaur esteka azpian\nProtestanteek protestante deiturikoak babesten dituzte poliziek eta MEk, eta horrek eragotzi zien buelta ematea.\nAntzezlan hori maisuki jokatu nuen. Aldi berean, deitu Timmermans klima aita,\nare gardenagoa izan daiteke, gizarte irakasleentzako janaria.\nProtesta (faltsuen) artean gazteak zirela ere entzun nuen\natzerrian aginte trebakuntzaz gozatzen dutenak, hori ez da egia izango?\nProtesten (faltsuen)% 95 atzerriko jatorrikoak ziren.\nOh zergatik orduan ??? erantzuna: "Orduan ez dira hain azkar ezagutzen"\n« Marka "egokia" eta estigmaren marketin arretaz planifikatua\nTurkiako Siria iraingarria Europarentzat »\nBisita guztiraak: 13.086.332


Arantzazu eta Oñati arteko autobus zerbitzua indartu egingo da igandean — Oñatiko udala\nArantzazu eta Oñati arteko autobus zerbitzua indartu egingo da igandean\nZerbitzua ordu-erdiro izango da goizez eta hirugarren autobus handi bat jarriko da errefortzu moduan.\nIgandearekin ospatuko da Arantzazuko Ama Birjinaren eguna. Horrek, ohiko lan egun batean baino jende gehiago biltzea ekarriko du, ez bakarrik Oñatikoak baita Gipuzkoa eta Euskal Herrikoak ere.\nOhikoa denez, Oñati eta Arantzazu arteko autobus zerbitzua bereziki indartzea erabaki du Oñatiko Garapen eta Turismo Agentziak. Egun osoan zehar 35 plazako bi autobus ibiliko dira gora eta behera eta goizeko 7:30tatik 14:30ak arte eta 55 plazako hirugarren bat ere sartuko da zerbitzuan, errefortzu moduan. Horrela, autobusez ahalik eta jende gehien garraiatzea lortu nahi da.\nGoizeko ordu puntatan zerbitzuan minutuetako gora beherak egon daitezkeela adierazi dute arduradunek baina lasaitasuna eta pazientzia eskatu dute. 14:30ak arte zerbitzua ordu-erdiro izango da eta arratsaldean berriz, ordubetero.\nArantzazuko Amaren egunean ohikoa denez, gainera, autobusek 5 geltoki izango dituzte: Olakua, Kalegoiena, Postetxea, benediktinen aurrealdean eta Arantzazu.\nUdaltzaingoak eta Ertzaintzak bide segurtasun protokoloa zehaztu ohi dute eta Arantzazuko aparkalekutik kanpora autorik utzi ez dadin bereziki zainduko da. Aparkaleku plaza guztiak betetzen direnean errepidea itxi egingo da eta jendea autobusetara bideratuko da. Santutegira iristeko bide bakarra autobusa izango da beraz, baldin eta inguruko aparkalekua guztiz betetzen bada.\nHerritarrak bereziki indartuko den autobus zerbitzu publikoa erabiltzera animatzen ditu udalak. Arantzazuko amaren egunean zerbitzua indartzen den arren, txartelaren prezioa betikoa izango da: 70 zentimo bidaiako.


AHAZTUAK 1936-1977 / OLVIDAD@S 1936-1977: IBILBIDEA IRAGANEKO ZAURIETARA\nGertatu zena ezagutaraztea, iraganeko zauriak ixteko. Horixe egin nahi dute Elgetako Udalak eta Intxorta 1937 elkarteak. Gerrako aztarnak berreskuratu, eta ibilbide tematikoa egokituko dute Intxortako parajeetan. Hantxe egon zelako frontea zazpi hilabetez. Gudariak lubakietan ezkutatuta. Baserritarrak ukuiluetan izututa. Borroka, eta ondoren errepresioa. Pasadizo asko daude gogora ekartzeko, ia denak latzak. Hildakoen oroimena bizirik mantentzeko. Eta berriz gerta ez dadin.\nGerra Zibila Euskal Herrian. Ibilbide tematikoa Intxortaren magalean du izena egitasmoak. Duela bi urte inguru sortu zen ideia, Intxortako Atea monumentua jarri zutenean. «Hitzaldiak antolatu genituen, erakusketa, argazkiak, kartelak, maketa egin genuen... informazio asko batu genuen, ikuspuntu askotatik», dio Jesus Gutierrez Intxorta 1937ko kideak. Liburua ere eman zuten argitara. «Udalari bururatu zitzaion ibilbidea egitea, nolabait lotzeko turismoa eta gerra». Orduantxe hasi ziren prestaketa lanak, eta proposamena jendaurrean azaldu dute orain. Atzo arratsaldean, esaterako, Elgetako Kafe Antzokira bildu zirenei.\n«Ibilbidea jendearen beharretara egokituta egongo litzateke: aparkalekua, umeek jolasteko tokia, komuna...». Lubakiak, gordelekuak eta gerrako beste arrastoak berreskuratuko dituzte. Berreraiki. «Mordoa dago; artxibategi militarrean planoak lortu ditugu, eta asmoa da garai horretan zeuden bezala prestatzea». Eta, horrez gain, informazio taulak ere izango dira: argazkiekin, datuekin, testigantzantzekin... Zazpi taula. «Euskaraz eta erdaraz, koloretan eta oso erakargarriak. Testu gutxirekin, erosoak izan behar dutelako irakurtzeko. Sakondu nahi izanez gero, interpretazio gunean egongo da modua».\n«Harrera gunea Espaloian bertan egongo litzateke. Ikus-entzunezko batzurekin, ideia orokorra emateko zergatik sortu zen gerra eta zer nolako eragina eduki zuen Elgetan...». Besteak beste, Izen guztiak, aurpegi guztiak atala ere sortu nahi dute: «Euskal Herrian gerra denboran hildakoen izen eta aurpegi guztiak biltzea. Ez da erraza izango, milaka eta milaka direlako, asko ezezagunak, baina gogora ekarri nahi ditugu».\nIbilbide motzena, oinarrizkoa, 20 minutukoa izango litzateke, «eta luzeena izan daiteke bi-hiru orduko txangoa; geldiguneekin, ikusteko gerra sasoiko pasadizo inportanteenak. Eta ez bakarrik fronteko kontuak, horren ondoren egondako errepresioa ere bai: fusilatuak... ikuspegi orokor batekin». Bidearen zati bat elbarrituentzat egokituko dute. Gutierrezek uste du bisita oso interesgarria eta aberasgarria gerta daitekeela. «Badago sentsibilizazioa, eta Euskal Herrian une honetan ez dago horrelako ezer». Espainiako Alcubierre mendizerrako ibilbide tematikoa (Huesca), eta Kataluniako Ebroko Batailakoa aipatu ditu; horiek hartuko dituzte eredu moduan. «Helburua antzeko zerbait prestatzea da».\nAurrekontua ia 400.000 eurokoa da. Elgetako Udalak ezin dio bakarrik aurre egin, eta Oxel Erostarbe alkateak ate joka dihardu erakundeetan. «Esperantza nahiko onak ditu, ematen du bide onetik goazela». Udala hasia da lursailak erosten. Aparkalekua ere bere kontu egingo du.\n«Badakigu Eibarren ere badagoela egitasmo bat egiteko zer edo zer. Aztertzen ari dira. Datorren astean egingo dugu bilera bat bi udalen artean, ikusteko ea posible izango litzatekeen elkarlana sortzea. Orain arte erritmoak ez dira izan parekoak, baina asmoa da bien artean ahalik eta proiektu onena egitea». Gipuzkoan Errepublikaren esku geratu ziren herri bakarrak Eibar eta Elgeta izan ziren. Eibarren Akondia inguruetan egon zen frontea, eta aztarna asko daude.\nApirilaren 24ko sarraskiak\nAurreko igandean mendi ibilaldia egin zuten, Elgetako plazatik abiatuta. Asensioko ermita, Intxortako Atearen inguruak, Intxorta-Txiki... Euri zaparradek eta lokatzak ez zuten asko lagundu lubakiak ikusteko eta erasoen nondik norakoak esplikatzeko, baina Intxorta 1937 elkarteko kideek hainbat azalpen eman zizkieten bildutako 30 lagunei. Oilo-ipurdia jartzeko modukoak. 1937ko apirilaren 24an eta 25ean gertatutakoak, frankistak Elgetara sartu zirenean hain zuzen ere. Armadaburuek euren tropei 24 orduz nahi zutena egiteko askatasuna eman zieten. Eta egundoko sarraskiak egin zituzten: «20 pertsona hil zituzten inguru honetan; zazpi elgetarrak, besteak gudariak», azaldu zuen Juan Ramon Garaik. Batzuek tiroz, besteak kolpeka.\nAntxuategi Bazterreko baserriaren ondoan, bertako ugazaba -Jose Bizente Garai- nola hil zuten kontatu zuen Garaik. Bonbardaketetatik babesteko, gordelekua zuten egina baserriaren ondoan, eta hantxe ezkutatuta zeuden zortzi lagun. Ezkutalekutik i rten zirenean, hantxe bertan fusilatu zituzten. 11 urteko semeak dena ikusi zuen, eta «bizitza osorako hondatuta geratu ei zen; aitaren gorputza lortu zuten kanposantura eramatea, militarrei dirua emanda». Besteak inguruan lurpetatu zituzten, «bonbek egindako zuloetan». 2004an lortu zuten gorpuak ateratzea, Aranzadi elkartearen laguntzarekin.\nSalvador ermitaren ondoan, oroitarri bat dago, 1937an hil zituzten lau pertsonaren izenekin. Canuto Ugalderen historia lazgarria gogoratu zuen han Garaik: «Errepublika garaian zinegotzia izan zen». Apirilaren 25ean goizean bisitan joan zitzaizkion frankistak. «Irten, eta hantxe bertan kulata kolpeka apurtu zioten burua. Semea eta emaztea atzealdetik irten ziren ihesi». Aurreko gauean, berriz, Pedro Telleria eta Francisca Lamarain senar-emazteak garbitu zituzten, «Anttoni alaba defendatzearren batez ere». 13 urte zituen Anttonik, eta bortxatu egin nahi zuten. Anttonik berak, «bizitza guztiko isiltasuna apurtuaz», 2003an emandako testigantza irakurri zuen Garaik. Gogorra. Hunkigarria. Aita tiroz hil zuten; ama, «kulata kolpeka».\n«Hurrengo egunean, frankistek moro bat fusilatu zuten Elgetako plazan; akusazioa: hilketetan eta bortxaketetan parte hartzea. Baina guretzat errudunak Garcia Galiño eta Alfonso Vega izan ziren, soldaduei erabateko eskua emateagatik». Ikus www.sustatu.com webguneko bideoa. Bihar beteko dira 72 urte frankistak Elgetan sartu zirela. Lore eskaintza egingo dute Intxortako Atean eta Garairen oroitarrian, 19:00etan.\nIbilbide motzena hogei minutukoa izango litzateke, eta luzeena bi-hiru orduko txangoa»\nIntxorta 1937 kultur taldeko kidea\nNazien bunkerrak Hendaiako Abadia gazteluan\n1936ko Gerrako arrastoez gainera, II. Mundu Gerrakoak ere badira Euskal Herrian. Eta asko, gainera. Hendaiako bunkerrak dira horren erakusgarri. Naziek 12.000 bunker edo gotorleku eraiki zituzten, Norvegiatik Hendaiaraino. Iaz bisita gidatuak antolatu zituzten Abadia eremuan dauden bunkerretara, Hendaian. 1940an iritsi ziren naziak Euskal Herrira, eta 1944ko udan joan ziren; Abadia gaztelua kaserna bihurtu, eta inguru guztia militarizatu zuten, lubakiekin eta bunkerrekin. Hitlerren eta Francoren Hendaiako bileraren ondotik, bi erregimenek elkarlanean jardun zuten. Harremanak hoztean, Francok ere eraikiarazi zituen bunkerrak, nazien ustezko inbasio bati erantzuteko. Gaintxurizketan, adibidez.\nMarcelo Alvarez .. Ahaztuak elkartekoa\n«Memoria ala negozioa?»\nAhaztuak 1936-1977 elkarteko Marcelo Alvarezek bi egitasmoei buruzko iritzia eman du. Intxortako proposamena egokia iruditzen zaio: «Memoria historikoa berreskuratu eta zabaltzea da egitasmoaren oinarria, horretarako gerrako arkitektura, aztarna arkeologikoak, erabilita. Izen guztiak, aurpegi guztiak atalak ondo erakusten du egitasmoaren filosofia. Errespetua eta seriotasuna agerian daude. Egitasmo publikoa da, Udalak bultzatua». Burdinezko Gerrikoaren inguruko proposamena, ordea, ez du garbi ikusten: «Gerrikoak beste egitasmo batzuk garatzeko aitzakia dirudi. Memoria historikoa ez da, inola ere, makroproiektu horren oinarria. Memoriarekiko fribolitate eta hutsalkeria sentsazioa sortzen dute behin eta berriro agertzen diren elementu merkantilista eta enpresarialek. Egitasmo publikoa izango litzateke? Ala diru publikoarekin finantzatua baina enpresa pribatu batek kudeatua?». Memoria historikoa gizartearen ondarea dela nabarmendu du: «Ezin da esku pribatuetan utzi, nahi dutena egin dezaten, memoria baino negozioa hobetsita». Halako egitasmoak «esparru publikotik sustatu eta kudetatu behar dira, gizartearen kontrolarekin». Gogoratu du duela gutxi Burdinezko Gerrikoaren hainbat elementu desagertu zirela, «oso baliotsuak eta ondo kontserbatuak», Berangon eta Sopelan, Uribe Kostako korridorea egiteko, erakundeek hala erabakita.\nGerraren parkea, Lezaman\nIntxortakoa ez da gerrako aztarnekin lotutako egitasmo bakarra. Jata-Ondo landa garapenerako elkarteak ere badu proposamen bat, Bilborako: gerrari buruzko parke tematikoa egitea, Burdinezko Gerrikoa gai nagusitzat hartuta. Egitasmo handia da: 2.650 metro koadroko museoa, jatetxe ikusgarriarekin. 17,1 milioi euroko inbertsioa aurreikusten dute, museora urtero 35.000 bisitari erakarri ahal izateko. Iaz amaitu zuten aurreproiektua, ekainean. «Proposamena hor dago, garatuta, baina finantzaketa nahiko indartsua beharko litzateke, eta oraingoz geratuta dago», azaldu du Jagoba Martinez Jata-Ondoko turismo teknikariak. «Ez dakigu egingo den ala ez, eta, egiten bada, horrela izango den edo ez... Dagoen krisiarekin eta, apur bat alboratuta dugu». Egitasmoaren asmo nagusia gerrako arkitektura berreskuratzea izango litzateke, Martinezen arabera: «Gerrako aztarnak produktu turistiko moduan saltzeko, egongo litzateke interpretazio zentro bat Lezaman». Bigarren fase batean, Gorliz, Sopela eta Larrabetzuko aztarnak ere berreskuratuko lituzkete, «eta ez Gerra Zibileko aztarnak bakarrik». Oraingoz, baina, lehen faserako aurreproiektua egin dute. Abiapuntua 475 metroko bi lubaki zati lirateke; egokitu egingo lituzteke, gudarien buruhausteak erakusteko: argi eta soinu efektu bereziekin eta lurra dardara jarriaz. Tanke itxurako eraikina Eraikina ere berezia izango litzateke oso, abangoardiakoa: altzairuzko aurrealdea izango luke, eta tanke bat gogoraraziko luke. 6,1 milioi euroko aurrekontua izango luke, eta 2.651 metro koadrokoa azalera, bi solairutan banatuta. Espaziorik handiena, 1.808 metro koadro, erakusketak hartuko lituzte. Lubakien gunera i ritsi aurretik, bisitariak 12 gela igaroko lituzke. Erabilera anitzeko hiru gela ere egongo lirateke, enpresek bilerak edo kongresuak egiteko alokatu ahal izango lituzketenak. Museoaren inguruek, berriz, aire libreko parkea osatuko lukete: ibilbideak egiteko aukera egongo litzateke, oinez zein bizikletan. 400 autorendako aparkalekua egingo lukete, Artxandako golf zelaitik gertu. Museoko jatetxetik itsasoa eta Urkiola mendia ikusiko lirateke. Itxaslehor konsultora turistikoak eta Egizu arkitektura enpresak egin dute azterketa. Jata-Ondo 1991ean sortu zen, eta Bizkaiko 23 udalerri hartzen ditu bere baitan, Txorierri, Mungialdea eta Uribe-Kosta. 2003an landa garapenerako elkarte bihurtu zen. Burdinezko Gerrikoa Eusko Jaurlaritzak eraikiarazi zuen 1936an, tropa frankisten erasoa geldiarazteko. 80 kilometroko perimetroa zuen, eta Bilbo aldea inguratzen zuen, portua, Ezkerraldeko industria eta Sondikako aerodromoa barne hartuta. 14.000 langile ibili ziren hura eraikitzen, horietako asko emakumeak. Ustez gaindiezina izan arren, ez zuen luze iraun.\n(Berria. 09 / 04 / 23)


Nire aburuz, EAEko sistema politikoak ez die jaramon handirik egiten gizarte antolatuaren eskariei, batik bat hauek proposamen alternatiboak badira, beraiekin harreman normalizaturik eduki gabe.\nForo Soziala bizikidetzarako konpromiso sozial bat lantzen ari da irailetik hona. Prozesu horretan gure herriko pertsona garrantzitsuek ekarpenak egin dituzte. Nire ustez, eztabaidan pisu handia hartu dute bortizkerien iraganak eta “errelatoaren lehia” delakoak. Normala da neurri handi batean.\nIraganari buruz zer esan handirik ez daukat. Nago ia guztia esanda dagoela, egiteke asko dagoen arren. Aitzitik, azken asteetako bi gertakarik gure bizikidetzari buruz gogoeta egitera eraman naute. Batetik, Madrilgo erkidegoko hauteskundeek; nire buruari galdera egiten nion, ea gurean bizikidetza estatuko beste leku batzuetan baino okerragoa den. Bestetik, bakegile handi baten heriotzak, hain zuzen Mixel Berhocoirigoinenak; honek pentsarazi egin zidan gizarte antolatuaren eta erakundeen arteko elkar-eraginaz. Bi kontuotatik abiatuta hausnarketa batzuk partekatu nahiko nituzke.\nLehenengoa: nire iritziz ez daukagu bitarteko partekaturik, gutxieneko zorurik eta erregelarik, gatazkak polarizazio aldietan kudeatzeko. Gatazkarik ez denean elkarrekin bizitzeko gauza gara, baina benetako polarizazioa gertatuz gero, esaterako Madrilen gertatu den bezala, zenbaitek biztanleriaren erdia paretik kenduko luketela ematen du. Lehen konfinamenduaren aurretik Euskal Herrian borroka handiak ari ziren garatzen: pentsionistena, borroka feminista, lan gatazkak, etab. Pandemiaren testuinguruan gauzak aldatu dira, baina arazoek hor diraute. Hala ere, ez dugu bizi polarizaziorik gatazka politikoaren moduko gaietan, nahiz eta beste garai batzutan giroa gori-gori jarri zuten. Gatazka horiek azaleratzen direnean -azaleratuko baitira- agerian geratuko da berriz joko-araurik ez daukagula.\nHorrek narama bigarren hausnarketara: ez daukagu instituzio benetan integratzailerik. Jakina, sistema batek herritarrak bizitzan dituzten gorabeheretan babesa eman behar die; baina gainera sistema politikoak gizarte antolatuaren eskariak integratu behar ditu. Biztanleriak, alde batetik, herri den aldetik eta bere botoaz, hautetsiei eta instituzioei zilegitasuna ematen die. Baina bestetik, herritar horietxek, elkartzeko askatasuna eta gainerako eskubide konstituzionalak medio, legitimaziorako beste ildo bat urratzen dute, gizarte zibil antolatuarena: elkarteak, sindikatuak, patronalak, elizak, mugimenduak, GKEak… Hauek osatzen dira helburu sozial, etiko, erlijioso eta politikoen inguruan… eta instituzioen erabakietan eragina izaten saiatzen dira; hau da, beste legitimazio ildoan jarduten dira.\nNire aburuz, EAEko sistema politikoak ez die jaramon handirik egiten gizarte antolatuaren eskariei, batik bat hauek proposamen alternatiboak badira, beraiekin harreman normalizaturik eduki gabe. Aipa ditzaket sindikalismoari lotutako adibide batzuk, horixe baita hobekien ezagutzen dudan eremua: grebalariekin edota sindikatuaren ordezkari gorenekin biltzeko etengabeko ezezkoa; gehiengo sindikala legez kanpo jartzeko saioen aurrean izan zen isiltasuna; abusuzko dekretu bidez greba eskubidea hustea, auzitegiek behin eta berriz dekretu horiek zuzenbidearen kontrakotzat jo dituzten arren… Honelako jokabideek gogora dakarte egungo erakundeen elitismoa gainditu beharreko keria bat dela.\nZenbait teorikok, esaterako Acemogluk, aztertu dute herrialde batzuen arrakasta zertan datzan. Bi faktore nagusi aipatzen dituzte: gizarte mobilizatua eta instituzio integratzaileak. Ondorio hau harrigarria da, izan ere, gutako edonork esango bailuke funtsezkoak beste kontu batzuk direla, aberastasuna edo geopolitika, adibidez.\nJoan den maiatzaren 12an Gamarten (Baxenafarroa) Mixel Berhocoirigoinen hileta ospatu zen. Han izan ziren herrikide, senitarteko eta lagunekin batera Euskal Herriko eta frantses Estatuko hainbat erakundetako buruak ere. Halaber, estatuko eta Iparraldeko hautetsi eta ordezkari instituzional asko. Haatik, Hegoaldeko erakundeetako ordezkaririk ez zen agertu buruzagi abertzale, sindikalista, nekazari eta bakezale honen hiletara.\nHan zen, niregandik hurbil, Jean-René Etchegaray lehendakaria. Bizi zela, Mixel eta bera hainbat auzitan aurrez aurre izan ziren, baina horrek ez zien eragotzi elkar aitortzea eta adiskide izatera iristea. Etchegaray izan zen Berhocoren abokatua frantses Estatuak Laborantza Ganbararen aurka ekin zion auzibidean. Bada, defentsa juridikoa ez ezik militantea ere egin zuen, baita garaipen handia lortu ere, gizartean iritsitako garaipenaz gainera. Mixelen alde agertu zen ere, beste hautetsi ugarirekin batera, Luhuson atxilotu zutenean. Heriotzaren biharamonean, Mixelen etxean Etchegarayk bere pena adierazi zuen presoen eskubideen alde osatutako euskal delegazio politiko eta sozialean ez delako Mixel aurrerantzean izango, ez eta Frantziako gobernuarekin eduki beharko dituzten harremanetan ere.\nNiretzat hau da konfrontazio eta bizikidetza demokratikoaren adibide paregabea. Mixelen bizitzak erakusten digu agenda batzuk aurrera egiten dutela –oso azkar egin ere– instituzioek eta gizarte zibilak, hautetsiek eta militante sozialek elkar hartuta lan egiten dutenean, nahiz eta zenbait eremutan desadostasuna eta gatazka nagusitu.\nHerri hobea izan gaitezke, eta eredutzat har ditzakegun adibideak eta pertsonak berton ditugu. Hori oso albiste ona da.\nXabi Anza ELA sindikatuko formazio arduraduna da.


Tolosako polikiroldegia lehenago irekitzeko proposamena egin nahiko nuke. Askok lanean goizeko 8-9 aldera joaten gara, beraz, ez daukagu goizean polikiroldegira joateko aukerarik eta arratsaldeetan jendez gainezka egoten da. Ziur nago herritar askoei gustatuko litzaiekela polikiroldegia goizeko 6ak aldera irekitzea.\nL.S.G. 28/1/2020 06:05\nTolosako Udala: Técnico Deportes\nLehenik eta behin, eskerrak eman zure iradokizuna idatziz bidaltzeagatik. Bestetik esan, zure eskaeran diozun Kiroldegiko ordutegia zabaltzearen gaia aztertzen ari garela hurrengo denboraldian gauzatu ahal izateko. Erantzuna balioko dizulakoan Ondo izan


AURKEZPENA Arduradun Eskola formazio eskolak prestakuntza ematen du 1979. urtetik modu ez formalean eta 1982tik aurrera modu formalean; izan ere, hasiera batean Mugimendu Eskaut katolikoak horretako gaitasuna aitortu zion eta geroago Eusko Jaurlaritzak. Hala, aisialdiaren hainbat alderdi lantzen ditugu, hiru dimentsio hauek kontuan hartuta: PERTSONEN FORMAZIOA, hezitzaileen kalifikazioa eta heldutasun pertsonala lortzeko. FORMAZIO…\nTagged: GIPUZKOAKO ASTIALDI FOROA, GIPUZKOAKO ASTIALDI FOROA, GIPUZKOAKO ASTIALDI FOROA\nKURKUDI AISIALDIRAKO ESKOLA Euskal Herriko misiolari klaretarrek sortutako irabazi-asmorik gabeko elkartea da. Bere lana 2000. urtetik aurrera ikusi izan dugu Askartza Claret ikastetxean hasieran, eta probintzia klaretar guztian orain. Aisialdiko begilare, zuzendari, aisialdiko hezitzaileei, kirol begiraleei eta gizarte baztertzean lan egiten duten borondatezko langileei kalitatezko formazioa eskeintzen du, Aisialdirako begirale, katekista, kirol-hezitzaile eta borondatezko langileak…\nTagged: BIZKAIKO ASTIALDI FOROA, BIZKAIKO ASTIALDI FOROA, BIZKAIKO ASTIALDI FOROA, BIZKAIKO ASTIALDI FOROA


Udara honetan Letonian inoiz baino errazagoa izan zait esplikatzea euskal herritarra naizela, ez ezagunagoak garelako, orain katalanen berri dutelako baizik. Dienak, Letoniako lehen egunkariak, azkeneko urtean bi aldiz eraman du azalera Kataluniako mugimendu subirano zalea, eta ez da azkena izango. Izan ere, datorren irailaren 11n katalanek 400 kilometro inguruko giza katea egingo dute independentzia aldarrikatzeko. Erreferentea Baltikoan bilatu dute. 1989ko abuztuaren 23an, ia bi miloi pertsonak Tallinn (Estonia), Riga (Letonia) eta Vilnius (Lituania) batu zituzten 600 kilometro baino gehiago zituen giza katean. Horrela, hiru herrialdeen arteko elkartasuna eta askapen nazionala aldarrikatu zituzten. Badute motiborik Baltikoan mobilizazio hartaz harro egoteko, eta noski Via Catalanak ziurtatuta dauka bere oihartzuna harrotasun hori pizteko balioko duelako.\nLituanian, bertako unibertsitatean lan egiten duen irakasle katalan batek esplikatu dit Via Catalanara joateko asmoa duela. Zazpi urte bere herrialdea bisitatu gabe egon ostean, uztailan egon da Katalunian. Joan aurretik ondo ezagutzen zuen mugimendu independentista eta bere hitzetan “lau katu ziren”. Orain gauzak desberdinak dira, herrialdea aldatu egin da eta horren froga gisa Bartzelonako Gerriko Gorria aipatu dit: “Bandera independentistek hartu dituzte balkoiak, non eta PSCren bertsio espainolistenaren gotorlekuetan”.\nEgun Europan dagoen proiektu sezesionista sinesgarriena da Kataluniakoa. Bi egiturazko dimentsiok azaltzen dute gertatutakoa. Lehenengoa nazionala da, Kataluniako gehiengoak burujabetasun gehiago nahi zuen Espainia federal eta nazionalki anitzean. Bigarren dimentsioa ekonomikoa da. Kataluniak hamarkadak daramatza defizit fiskala pairatzen eta horrek suposatzen du metatutako diru kopuru osoa etengabe hazkundean dagoela. Errealitate honek herritarren artean, izan nazionalista katalana edo ez, “Kataluniaren aurkako bidegabekeriaren” pertzepzioa sakondu du.\nHalere, tentsioek ez dute eztanda egin egoeraren araberako bi faktorek topo egin duten arte. Krisi ekonomikoak defizit fiskalak suposatzen duen irainaren tamaina handitu eta herriaren gehiengo zabala kohesionatu du sentimendu nazional desberdinen gainetik. Hain zuzen ere, Baltikoko herrialdeetan gertatu bezala, eslaviarren artean independentziaren alde egin zutenak biderkatu egin ziren bizitza hobeago baten esperoan. Eta bigarren iraina, 2006ko Estatut-arekin gertatutakoa. Kataluniako Parlamentuak %88,8ko babesarekin onartu zuen estatutuak herri-proiektua iragartzen zuen, akordio zabala katalanen artean autonomian sakontzeko eta Espainiaren baitan egokitzapena lortzeko. Espainiako Gorteek estatutua murriztu eta gero, Espainiako Auzitegi Konstituzionalak baliogabetu zuen partzialki parlamentu demokratiko bik (Katalanak eta Espainolak) eta herritarrek erreferendumean hartutako erabakia. Arazo nazional eta ekonomikoa izatetik, arazo demokratikoa izatera pasatu zen Kataluniakoa. Katalan herritarrek beraien etorkizuna erabaki nahi dute, baina Espainiako erakundeek ukatu egiten diete eskubide demokratiko hau argudio nazionalista espainolak erabiliz. Ukazio honek independentismoaren hazkundea ekarri du, izan ere, partikularra (autonomia gehiago nahi izatea) balore unibertsala bilakatzen denean (erabakitze eskubide demokratikoa) hegemonia politikoa lortzen da.\nEgun Europan dagoen proiektu sezesionista sinesgarriena da Kataluniakoa. Bi egiturazko dimentsiok azaltzen dute gertatutakoa. Lehenengoa nazionala da, Kataluniako gehiengoak burujabetasun gehiago nahi zuen Espainia federal eta nazionalki anitzean. Bigarren dimentsioa ekonomikoa da.\nKanal hauetan artxibatua: Iritzia | Zinema | Bertsoak | Katalunia independentziarantz | Eliza Katolikoa | Filosofia


Irregulartasunak topatu dituzte Arabako AHTko obretan. Adif-ek hemen ere obra kontratuak faltsutu ote ditu? «\nIrregulartasunak topatu dituzte Arabako AHTko obretan. Adif-ek hemen ere obra kontratuak faltsutu ote ditu?\nPosted on 2015/01/20 Actualizado enn 2015/01/20\n2015-01-20 / Garikoitz Goikoetxea @ggoikoetxea\nKontu auzitegiak dio Araban 2,2 milioi gehiago ordaindu dituztela. Adifek zuen obren ardura\nIrregulartasun zantzuak ikusita, ikerketa hasi dute AHT abiadura handiko treneko obra batzuen inguruan. Euskal Y-ko lanak daude tartean: Araban, Arratzua-Ubarrundian, sinatu baino 2,2 milioi euro gehiago ordaindu zuten obra azkenean, espero gabeko lanak egin behar izan zituztela eta. Espainiako Kontu Auzitegiak aztertu du kasua, gainkostuak izan zituelako, eta ondorioztatu du ez zirela espero gabeko lanak, aurrekontua egin zutenean ere aintzat hartu behar zituztela. Justiziaren esku jarri du kasua. Arabako zatia izanik, Adifen esku zeuden obrak.\nBatean eta bestean agertutako irregulartasunek auzitan ipini dute Adifen kudeaketa. Iaz lehertu zen egoera: Madril-Bartzelona lineako obretan iruzur egitea egotzita, Adifeko hainbat teknikari atxilotu zituzten, enpresa eraikitzaileko kide batzuekin batera. Fiskalaren arabera, behar baino sei milioi euro jaso zituen enpresak, obrako txostenak faltsututa.\nAutobidea zegoela ohartu\nArratzua-Ubarrundian, 2,2 milioikoa da gainkostua, Vozpopuli hedabideak azaldu duenez. Kontratua 2007an sinatu zuten, hemeretzi milioian; 2012an, ordea, beste kontratu bat egin zuten, 2,2 milioikoa. %12ko igoera da hori. Gainkostua azaltzeko, Adifek argudiatu zuen aparteko leherketa batzuk egin behar izan zituztela, AP-1 autobidea eta elektrizitate linea bat AHTko bidearen alboan daudelako. Kontu auzitegiak ez dio zilegitasunik ikusten argudio horri: «Inguruabar horiek jakinak ziren proiektua onartu zenean». Alegia, AHTko obrak hasterako bazutela autobidearen berri.\nGainera, zati horretan neurketa aldaketa batzuk egin zituztela azaldu dute, eta diru gehiago lortu zutela enpresek: 290.000 euro.\nIrregulartasun gehiago ere salatu dituzte Euskal Y-ko obretan —Zaratamon erabiliko ez den zubibide bat egin dutela, adibidez—, baina Arratzua-Ubarrundiko kasuak aparteko pisua du, kontuen auzitegiak berak atzeman baititu irregulartasunak. Dirua oker erabili izanaren zantzuak daudela dio. Adif jarri du fokupean berriro.\nEsta entrada fue publicada en berriak y etiquetada como -Ubarrundia, adif, AHT, araba, Arratzua, irregulartasun, Madril-Bartzelona, Vozpopuli.\nLa Casta Vasca: Mafias y Gobierno Vasco en la última década


Udalerrien erdiak biztanleria galdu du azken hamarkadan | Gaindegia\nUdalerrien erdiak biztanleria galdu du azken hamarkadan\nSubmitted by gaindegia on Tue, 2019-07-23 11:31\nHerritar kopuruak goranzko joeran darrai laugarren urtez, eta honezkero, Euskal Herriak 3.152.200 biztanle ditu. Azken urtean hazkunde demografikoa positiboa izan da, berriz ere, atzerriko biztanleria etorkinari esker. Bizkaian, esaterako, etorkin berriak medio herrialdeak biztanleria galtzeari utzi dio azken biurtekoan. Zuberoa da, bere aspaldiko joeraren baitan, 2018 urtean herritarrak galtzen jarraitu duen herrialde bakarra. Baina lurraldeari bestelako begiradarekin behatuz gero, Zuberoaren despopulazioa ez da arreta merezi duen fenomeno bakarra.\nEuskal Herria DEGURBA sailkapenaren arabera aztertuta, hiru lurralde tipologiek irabazi dute biztanleria (hirigunea, landa-eremua eta bitarteko hirigunea), bai azken urtean zein hamarkada bateko perspektiban. Euskal Herriak hazkunde demografikoari eusten dio, eta egun, 3.152.000 biztanle ditu (%17,4a soilik landa eremuan). Joera orokor horren atzean, ordea, ñabardura desberdinak ezkutatzen dira: Euskal Herrian 200 biztanle baino gutxiago dituzten 150 udalerri daude, horietatik, 55k ehun biztanle baino gutxiago dituzte. Demografikoki geografia bereziki sentikorra da Estellerrian, Zuberoan, Erronkari-Zaraitzun, Auñamendin edo Garazi Baigorri bezalako eremuetan.\nEspainiar estatuko despopulazioak enplegua eta zerbitzuak barnebiltzen dituzten tamaina ertaineko hirien osasunaren garrantziaz ohartarazten digu. Euskal Herriko errealitatera ekarrita, funtzionalki eskualdeburuak dira lurralde orekari eusten dioten sujetoak.\nAzken urteko joera\nBizkaiko eta Zuberoako landa eremuek galdu dute biztanleria (Zuberoan dena landa-eremua da). Zuberoako galera larria eta aspaldikoa da. Lehen mundu gerraz geroztik datorren joera pean dago, hau da, mende oso bateko biztanleria galera nozitzen ari da. Bitartean, Bizkaiko hiriguneak 2011az geroztik nozitzen zuen biztanleria galera eten egin da, baina krisi hasieran baino 13.700 biztanle gutxiago ditu oraindik.\nAzken urtean Irunberrialdea, Auñamendi, Erronkari-Zaraitzu, Arabako Mendialdea edo Zangozerria eskualdeetan biztanleria galera esanguratsua eman da. Eskualde horien artean, gehienek biztanleria galera garrantzitsua nozitu dute azken hamarkadan. Hortaz, kasu gehienetan errotutako despopulazio joera bati erantzuten dio.\nEuskal Herria osatzen duten 686 udalerrietatik, azken urtean 339 udalerrik biztanleria galdu egin dute. Horietatik, 291 udalerri landa-eremuan kokatzen dira. Biztanleria galera izan duten udalerri kopuru handi bat Nafarroa Garaian kokatzen da, batik bat, Estellerriko Ekialdean, Estellerriko Mendebaldean, Erronkari-Zaraitzun edo Auñamendin. Baina Gernika-Bermeon, Errioxa Arabarran, Garazi Baigorrin edo Goierrin ere modu batean ala bestean herritarrak galdu dituzten udalerrien kopurua aintzat hartzeko modukoa da.\nAzken hamarkadako joera\nZuberoako landa eremua izan da biztanleria gehien galdu duen eremua: Zuberoako 28 udalerrik biztanleria galdu dute, eta soilik 15 bereari eutsi edo irabazi dute. Eremu honen gainzahartzea handia da (%15,8), gainera. Bitartean, Lapurdi zein Nafarroa Behereko landa eremuen hazkunde demografikoa garrantzitsua izan da (+%17,8 eta +%6,5, hurrenez hurren), batez ere, Lapurdiren kasuan. Hau da, hirigintzaren susperraldiaren karietara "lotarako herrien" paradigma eta mugikortasuna gero eta indar handiagoa du barnealdean, baina horrek ez dio Zuberoari eragiten.\nNafarroa Garaiko landa eremuak ere biztanleria galdu egin du azken hamarkadan (-%0,8), hiriguneak ez bezala (+%5,4). Egoera bereziki larria da Erronkari-Zaraitzun, non herritarren %14a galdu da hamarkada batean eta gainzahartze maila oso handia da (%20). Erronkari-Zaraitzu eskualdeak dituen 18 herrien artean, azken hamar urteotan 12 herrik biztanleriaren %10tik gora galdu dute. Praktikan, eskualdean ez dago biztanleria galera izan ez duen udalerririk.\nNafarroa Garaian bertan, Zangozerrian, Baztanaldean, Tafallaldean, Ebro Garaiko Erriberan edota Arga-Aragoiko Erriberan ere biztanleria galera aintzat hartzekoa da, izatez dentsitate apaleko eremuak dira eta gainzahartze maila EHko bataz bestekoaren gainetik dute. Edonola ere, ez dira azken hamarkadan biztanleria galdu duten Nafarroako eskualde bakarrak. Bitarte horretan Iruñerriako biztanleria %6,8a hazi egin da. Lurralde desoreka nabarmenen aspaldiko joerak dira hauek, eta itxura batean, azken urteotan desoreka hauek lausotzen hasiak dira baina oraindik oso errotuta daude herrialdeko errealitatean.\nHego Euskal Herrian bertan ere badira beste zenbait eremuk biztanleriari eusteko egiturazko arazoak dituztenak. Nabarmentzekoak dira Arabako Mendialdea, Trebiñu edota Lea Artibai.\nEgin klik azpiko irudian eta ikus euskal udalerri bakoitzak 2008-2018 epealdian izan duen biztanleriaren bilakaera Gaindegiak horretarako propio sortu duen mapa interaktiboan:\nPrentsa oharra: despopulazioa Euskal Herrian 570.06 KB\n50.000 biztanle galdu ditzake Euskal Herriak 2030 bitartean\nUgalkortasuna Euskal Herrian


“Gratix” - Ayuntamiento de Villava / Atarrabiako Udala HOME\nZenbatekoa: 5 € leihatila, 4 € internet\nZuzendaritza: Patxi Larrea\nInterpreteak: Maiken Beitia, Leire Ruiz, José Mª Asin, Patxi Larrea, Manuel Peleato, Alois Kohn\nInoiz sumatu al duzu engainatu zaituztela? Iruzur egin dizutela? Pagotxarik eskaini dizute, eta azkenean, ez da mahuka izan? Orduan, zu toki egokian zaude. Gaur, une horietako bat gogoratu, zure amorru guztia atera eta horretaz irri egiten ahalko duzu, askatasunez, gauza bera gertatu zaigun guztiokin batera… inoiz ez bezalako katarsi kolektiboa. Iruzurrak, engainuak, eskaintzak, eskaintza berriak, eta prezio bereziak umorezko ikuskizun ero batean; irri egitea merke-merke aterako zaizu, bai zera! pagotxa hutsa izanen da irri egitea, hemen dena GRATIX izan baitaiteke zuretzat.


“Lurralde-antolamenduak ez du bere eremua gainditu behar hizkuntzarekin lotutako eremuetan sartzeko” | UEMA - Udalerri Euskaldunen Mankomunitatea\nHasiera » Administrazioa » “Lurralde-antolamenduak ez du bere eremua gainditu behar hizkuntzarekin lotutako eremuetan sartzeko”\n2018(e)ko martxoak 12 Administrazioa, arnasguneak, hizkuntza politika, UEMA Erantzunak desaktibatuta daude “Lurralde-antolamenduak ez du bere eremua gainditu behar hizkuntzarekin lotutako eremuetan sartzeko” sarreran\nOtsailaren hasieran jakin zen moduan, euskara helburuetatik kendu du Eusko Jaurlaritzak EAEko Lurraldea Antolatzeko Gidalerroen Berrikuspeneko Hasierako Onarpenaren dokumentutik. Zehazki, idazketa berrian galdu egin da Lurraldean euskararen benetako koofizialtasun erreala sustatzea aipamena. Horrez gain, arnasguneak babestea eskatzen zuen lurralde-gidalerroa (Arnasguneak babestea) ere kendu egin dute. Erabakia atzerapausotzat jo zuten orduan UEMAk eta Kontseiluak, elkarrekin argitaratutako prentsa oharrean.\nOrain, UEMAk eta Kontseiluak Hasierako Onarpenaren dokumentuari egindako oharrak eta proposamenak erantzun ditu Eusko Jaurlaritzak. Ingurumen, Lurralde Plangintza eta Etxebizitza sailaren erantzunetan, gainera, esaldi argigarri bezain irmoa ageri da: “lurralde-antolamenduak ez du bere eremua gainditu behar hizkuntzarekin lotutako eremuetan sartzeko”.\nUdalerri euskaldunen zaintzarako eta babeserako EAEko Udal Legeak zehazten dituen hainbat legerekin talka egiten du zuzenean baieztapen horrek. Izan ere, 2016ko apirilaren 7an onartutako Udal Legearen arabera hirigintza planen hizkuntza eragina aztertu behar dute EAEko herriek.\n· Eusko Jaurlaritzaren erantzuna UEMAk egindako ohar eta proposamenei (2018-03-07) (dokumentu osoa, PDFan).\nAurreko albistea ‘Eraikitzen hasi aurretik euskararen hauskortasuna neurtu dute’\nHurrengo albisteaArantzazuko Udalak UEMAko kide izatea onartu du, gaur egin duen udal osoko bilkuran